
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 595>
 מישיבת ועדת החוקה, חוק ומשפט 
 יום רביעי, ה' בניסן התשע"ב (28 במרץ 2012), שעה 11:00
<סדר היום:>
<הצעת חוק נציב תלונות הציבור על שופטים (תיקון מס' 2), התשע"א-2011>
נכחו:

<חברי הוועדה:> 
דוד רותם  -  היו"ר
אורי מקלב  -  מ"מ היו"ר
<מוזמנים:> 
	ד"ר פרץ סגל
	–
	ראש תחום, משרד המשפטים

	עו"ד לירון בנית-ששון
	–
	מח' ייעוץ וחקיקה, משרד המשפטים

	עו"ד ברק לייזר
	–
	היועץ המשפטי למערכת בתי המשפט, הנהלת בתי המשפט

	עו"ד מורן פרוינד
	–
	בלשכה המשפטית, הנהלת בתי המשפט

	עו"ד חלי ברכה
	–
	בלשכה המשפטית, הנהלת בתי המשפט

	עו"ד ימית סבג
	–
	בלשכה המשפטית, הנהלת בתי המשפט

	רחל ברקאי
	–
	שופטת, הנהלת בתי המשפט

	מיכל רובינשטיין
	–
	שופטת, הנהלת בתי המשפט

	ד"ר רונית זמיר
	–
	ממונה בכירה, נציבות תלונות הציבור על שופטים

	עו"ד אילן רויטר
	–
	ממונה בכיר, נציבות תלונות הציבור על שופטים

	ד"ר מרדכי ורטהיימר
	–
	מומחים שונים

	עו"ד יחזקאל סיבק
	–
	נציג, לשכת עורכי הדין

	עו"ד בת-שבע שרמן-שני
	–
	מנכ"ל, יד לאשה

	דוד דהאן
	–
	פעיל המשמר החברתי


<ייעוץ משפטי: >
אלעזר שטרן
רות גורדין
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק נציב תלונות הציבור על שופטים (תיקון מס' 2), התשע"א-2011>
<היו"ר דוד רותם:>
הצעת חוק נציב תלונות הציבור על שופטים (תיקון מס' 2), התשע"א-2011. איפה אנחנו נמצאים, גברתי היועצת המשפטית?
<רות גורדין:>
בסעיף 1 לחוק. הוועדה החליטה להחריג את יושב-ראש ועדת הבחירות המרכזית לפי חוק הבחירות לכנסת, והכנסנו את זה בנוסח המוצע בסעיף קטן (1).

<היו"ר דוד רותם:>
לא רק יושב-ראש ועדת הבחירות המרכזית, זה גם יושבי-ראש הוועדות האזוריות. כל שופט שעוסק בבחירות לא יהיה.
<פרץ סגל:>
העמדה שלנו היא להסתייג מהעניין הזה.

<היו"ר דוד רותם:>
אתם רוצים שגם יושב-ראש ועדת הבחירות המרכזית יהיה כפוף - - -

<פרץ סגל:>
אנחנו חושבים ששופט, בייחוד שופט מכהן, שופט בית המשפט העליון – צריכים לחול עליו כל כללי האתיקה בכל מקום שהוא, ואין מקום שהחוק יבוא ויאמר שבמקום פלוני הוא לא צריך להתנהג לפי הסטנדרטים האתיים הנדרשים.

<היו"ר דוד רותם:>
אתה מעמיד את יושב-ראש ועדת הבחירות המרכזית, או כל יושב-ראש ועדת בחירות, נתון ללחצים. זה מה שאתה עושה.
<פרץ סגל:>
אני לא חושב כך.

<היו"ר דוד רותם:>
אני מבקש להכניס את זה. משרד המשפטים יגיש הסתייגות – יגיש הסתייגות.
<רות גורדין:>
לחילופין אנחנו מציעים בסעיף 30(א1), שבו מוצע לקבוע תוספת, לקבוע בתוספת את כל הגופים, להכניס שתי רשימות במקום רשימה אחת: רשימה אחת של שופטים מכהנים או שופטים בקצבה שמכהנים בגופים שיהיו כפופים לנציבות, ורשימה שנייה של שופטים מכהנים, שעל אף שהם שופטים מכהנים בתפקידם כיושב-ראש ועדת בחירות, או איך שננסח את זה, לא יהיו כפופים לנציבות. האם מבחינת הניסוח נוכל להתיישר על זה? 

<פרץ סגל:>
מבחינת הניסוח אין ספק שהמקום המתאים יותר הוא סעיף 30 ולא סעיף 1. מה שלא נראה לנו זה הכפילות הזאת. אם אנחנו רוצים שזה יהיה באישור של הוועדה, הרי אין סיבה לעשות שתי רשימות. די ברשימה אחת ומה שהוועדה חושבת שנכון לכלול ייכלל, וממילא אם היא לא תכלול - - -
<היו"ר דוד רותם:>
מקובל עלי.

<רות גורדין:>
ההצעה לנוסח סעיף 30(א1) לא יכולה לכלול את יושב-ראש ועדת הבחירות המרכזית. 

<פרץ סגל:>
זו שאלה ניסוחית.
<רות גורדין:>
אם נסכים על העיקרון, נתיישר על זה.

<פרץ סגל:>
העיקרון מקובל, ואז לא צריך באופן ספציפי לקבוע את זה.

<רות גורדין:>
עד כאן לסעיף 1. 

<רונית זמיר:>
מה סוכם?

<אילן רויטר:>
זה לא יהיה בסעיף ההגדרות, אלא ברשימה.

<פרץ סגל:>
זה יהיה ברשימה, ואם זה ועדת החוקה, לא צריך ספציפיקציה של ועדת הבחירות המרכזית.

<אילן רויטר:>
 ברשימה אחת, לא בכפל רשימות.
<פרץ סגל:>
נבהיר את הנוסח, זו שאלה של נוסח.

<אלעזר שטרן:>
צריך להבהיר בסעיף הסמכות. יש לה סמכות גם לקבוע מי כן וגם לקבוע מי לא.

<פרץ סגל:>
בסדר.

<רות גורדין:>
הוחלט או בסעיף 1 או בסעיף 30. אני מבינה שאתם מעדיפים בסעיף 30, ולנו אין התנגדות. יוחלט על רשימה שלא תכלול בצורה כזאת או אחרת את השופטים העוסקים בבחירות.
<פרץ סגל:>
זה יהיה לפי החלטה ספציפית של ועדת החוקה.

<יחזקאל סיבק:>
לעניין סעיף 1. לשכת עורכי-הדין לא היתה כשהיה דיון. האם עלה העניין של שופט בדימוס לנוכח ההוראות בכללי האתיקה של שופטים שחלות בצורה כזאת או אחרת על שופטים בדימוס?
<רות גורדין:>
סעיף 1 כולל שופט - - -
<יחזקאל סיבק:>
לא מכהנים, שופט בדימוס.

<פרץ סגל:>
הנוסח הוא "לרבות שופט בקצבה".
<רות גורדין:>
הוא פנסיונר ולא ממלא שום תפקיד שיפוטי.
<יחזקאל סיבק:>
אני מדגיש: שופט בדימוס שלא נכנס לאחת ההגדרות שנמצאות פה כרגע בסעיף. 
<רות גורדין:>
שופט פנסיונר שהלך לסופר ועקף בתור?
<יחזקאל סיבק:>
נכון. אני אומר את זה מטעם אחד, כי בכללי האתיקה של השופטים יש סעיף שמתייחס לשופט בדימוס בלי שום קשר לשום תפקיד שהוא ממלא.

<היו"ר דוד רותם:>
שופט בדימוס שלא ממלא תפקיד – אין לנציב שום סמכות לגביו.
<פרץ סגל:>
יש ועדת אתיקה.

<מיכל רובינשטיין:>
כללי האתיקה יחולו והנציב לא. 
<יחזקאל סיבק:>
של מה?

<פרץ סגל:>
אתה אומר שזה כללי האתיקה - - -

<יחזקאל סיבק:>
כללי האתיקה של שופטים.

<היו"ר דוד רותם:>
תעזבו אותי עם כללי אתיקה על שופטים.

<פרץ סגל:>
הם יפעלו לגבי כללי האתיקה.

<יחזקאל סיבק:>
אני יכול להגיד לך שיש ויכוחים עם הנציב.

<מיכל רובינשטיין:>
זה מספיק לצורך העניין. זה מספק.

<רות גורדין:>
אם נשים לב לסנקציות שהנציב יכול לנקוט הן לא כל כך רלוונטיות לשופט שכבר לא מכהן – לא נזיפה.
<יחזקאל סיבק:>
זה נכון, גם כך הכללים מדברים על המלצה. הכללים לא מחייבים, אלא המלצה להתנהגות, אבל עדיין זה מותיר את הסעיף בכללי האתיקה של השופטים בלי שום גוף שמפקח על זה. כלומר, זו כמעט אות שמרחפת בחלל האוויר.

<היו"ר דוד רותם:>
אני סומך על לשכת עורכי-הדין, שכשהיא תחליט להתלבש על איזה שופט, היא תדע איך לעשות את זה. הם כבר ימצאו את הגוף...
<מיכל רובינשטיין:>
בסעיף 1 נאמר: שופט כהגדרתו בחוק-יסוד השפיטה או שופט שיצא לקצבה.  זאת אומרת, שופט ושופט בדימוס.
<היו"ר דוד רותם:>
הכוונה היא לשופט בדימוס - - -
<מיכל רובינשטיין:>
שממלא תפקיד.

<רות גורדין:>
אנחנו עוברים לסעיף 2 לחוק. בסעיף קטן (2) הצעת משרד המשפטים, "התנהגות שופט שאינה הולמת את מעמדו כשופט שלא במסגרת מילוי תפקידו המכהן כאמור בפסקה (1)". אנחנו חשבנו שצריך להעביר את המלה "מכהן" בסמוך למלה "שופט". באופן הזה ניתן יהיה להגיש תלונות על התנהגות שופט מכהן, גם בגין מעשים שהתבצעו בתקופה שקדמה למינויו כשופט, וזאת רק אם יש בכך כדי להשליך על מעמדו כשופט, וזה לפי החלטת הוועדה.
<אילן רויטר:>
יש בעיה עם הזהות. אין מונח בחוק "שופט מכהן", וזאת תהיה שאלה פרשנית. לכן לדידנו עדיף להשאיר את זה כפי שזה היה, "המכהן כאמור בפסה (1)". ההפניה לפסקה (1) מסבירה בדיוק שהכוונה היא למי שמכהן או בבית המשפט או באחד מן הגופים. אם תמחקו את זה ותצמידו את המלה "מכהן" לרישה, תיצרו ביטוי שאין לו משמעות בגוף. "שופט מכהן" – תהיה אחר-כך שאלה פרשנית – מכהן היכן?

<רות גורדין:>
אפשר לכתוב "שופט מכהן כאמור בפסקה (1)".

<אילן רויטר:>
לדעתנו עדיף להשאיר את האמצעיתה, כפי שזה עכשיו – "המכהן כאמור בפסקה (1)".

<רות גורדין:>
נדבר על זה כשנגיע לניסוח. יכול להיות שאפשר להבהיר אחרי המלה השלישית, "מכהן",  כאמור בפסקה (1), וזה פותר את שתי הבעיות.

<אילן רויטר:>
יכול להיות, אבל ההותרה כך - - -

<אלעזר שטרן:>
או בפסקה (1) להוסיף הגדרה להלן - - -
<אילן רויטר:>
אם מותירים את זה כך, זה ייצור אחר-כך קושי פרשני, ועדיף להימנע מכך.
<רות גורדין:>
מקובל. נעשה את זה באחת הטכניקות שצוינו.

<יחזקאל סיבק:>
למה באחת הטכניקות? הטכניקה הנכונה היא שיש סעיף הגדרות, וסעיף ההגדרות צריך לחול בצורה טוטלית על החוק.
<אלעזר שטרן:>
זו גם אפשרות.

<היו"ר דוד רותם:>
הלאה.

<רות גורדין:>
אנחנו מגיעים כרגע לסעיף 13 לחוק. הנוסח שהכנו ותואם את עמדת משרד המשפטים ואת מה שהוחלט כאן בוועדה בדיונים הקודמים הוא כדלקמן: סעיף 13(א), כיוון שהוא נותר כמו בחוק המקורי, אני לא אקרא אותו; סעיף 13(א1) "דברים שנמסרו לנציבות, לרבות עצם הגשת התלונה, יראו אותם לענין איסור פרסום כדברים שנאמרו לפני בית משפט הדן בדלתיים סגורות". הכוונה בכל עת מעת הגשת התלונה ועד המועד שבו התלונה התבררה ויצאה החלטה שהדברים חסויים.
<בת-שבע שרמן-שני:>
דלתיים סגורות בבית המשפט מחייב גם את פסק הדין.

<פרץ סגל:>
יש שורה ספציפית בסעיף 13. חכי, עוד לא הגענו לזה. 
<בת-שבע שרמן-שני:>
זה סעיף 13, עכשיו אנחנו קוראים אותו.

<פרץ סגל:>
בסעיף 20 על ממצאי הבירור זה יוחרג.

<בת-שבע שרמן-שני:>
אני רוצה להבין. כשנמצאה תלונה מוצדקת אני אוכל לפרסם את זה ללא צורך בהסכמה?
<היו"ר דוד רותם:>
לא. בנושא הזה אני רוצה לחזור לנוסח הממשלתי. 
<רות גורדין:>
עוד לא הגענו לזה. ברשותך, נעבור סעיף-סעיף.

<היו"ר דוד רותם:>
הנוסח הממשלתי מוצא חן בעיני.

<רות גורדין:>
13(א1) שקראתי אושר. 13(א2) – "על אף האמור בסעיפים קטנים (א) ו-(א1) רשאי הנציב" – הוספתי "בהתייעצות עם השר ובהסכמת הנשיא" – בהתאם להחלטה של הוועדה בדיון שלפני הקודם – "לפרסם או להתיר לפרסם ידיעה לפני שניתנה החלטה כאמור בסעיף 22, אם מצא כי יש לכך חשיבות ציבורית או כי הדבר נדרש כדי להעמיד דברים על דיוקם". המשמעות כאן היא שלעתים במהלך בירור התלונה הנציב רואה לנכון כן לפרסם, למרות האיסור של הדלתיים הסגורות, אולי כיוון שהיה איזה רעש תקשורתי או אחר, וצריך לאפשר לו במהלך בירור התלונה כן להוציא החוצה מידע שהוא רואה לנכון.
<רונית זמיר:>
יש לנו הערה על הסכמת הנשיא והשר בשלב זה. לא היתה לנו בעיה שתהיה התייעצות ברגע שמדובר על פרסום ההחלטה, אבל בשלב הבירור הנשיא והשר לא מעורבים בתהליך בירור התלונה וגם עולה מסעיף קטן (ב) שהם רשאים לבקש חומר רק לאחר סיום הטיפול בתלונה. לשתף אותם בשלב הבירור ולשתף אותם בפרטי התלונה וכו' זה פוגע בעצמאות הנציב בשלב הבירור. בשלב הבירור, להבדיל מהשלב שאחרי מתן ההחלטה, לא צריך לא התייעצות ולא הסכמה של אף אחד.

<היו"ר דוד רותם:>
אז לא יהיה גם פרסום.

<רונית זמיר:>
בסדר.

<אילן רויטר:>
על-פי סעיף קטן (ב) הם יכולים לקבל את החומר רק לאחר שהבירור הסתיים.
<היו"ר דוד רותם:>
לא יהיה פרסום. אני לא אאפשר לאף אחד לפרסם בזמן הבירור שום דבר.

<רחל ברקאי:>
יש עניין שמטריד אותנו. בסיטואציה שלפני הגשת התלונה יש כיסוי תקשורתי מפה ועד להודעה חדשה ושופטים פשוט עומדים עירומים בלי יכולת לפצות פה או לתת תגובה או לומר משהו.
<היו"ר דוד רותם:>
יש דובר למערכת בתי המשפט.
<רחל ברקאי:>
הוא לא יכול. יום לאחר מכן מוגשת תלונה, ואף אחד לא יכול לגעת בזה.
<היו"ר דוד רותם:>
הוא צריך באותו יום להגיב. למה יום אחרי זה?
<ברק לייזר:>
נסיבות המקרה לא בוררו עדיין.

<היו"ר דוד רותם:>
מה זה "נסיבות המקרה לא בוררו"? בדרך כלל מה שקורה שמפרסמים על שופט משהו שקרה באולם ואחר-כך מגישים את התלונה.

<רחל ברקאי:>
או שלא. כבר היו לנו מקרים שזה עורבא פרח.

<היו"ר דוד רותם:>
אם לא הוגשה תלונה, אין בעיה.

<רחל ברקאי:>
מוגשת תלונה והתלונה בסופו של יום נמצאת כבלתי מוצדקת, אבל כל הליך הפרסום בטלוויזיה, על גבי העיתונות ובאינטרנט - - -
<היו"ר דוד רותם:>
מה אתם מציעים?
<ברק לייזר:>
נוכל לפנות בעניין הזה לנציב ולבקש שהוא יחליט לפרסם את הממצאים שלו.
<היו"ר דוד רותם:>
אין לי בעיה. האם אתם רוצים שאפשר יהיה לפרסם?

<רחל ברקאי:>
לחזור אולי לקונסטלציה שמוצעת כאן בסעיף הזה, אבל אולי לעדן אותה באיזו צורה שתיישב את הדילמה של הנציב כאן.

<היו"ר דוד רותם:>
גברתי, הבעיה היא שאתם השופטים עוד לא החלטתם מה אתם רוצים. כל ישיבה וכל שיחה שיש לי עם השופטים בעניין הזה לוקחת אותי בכל פעם לכיוון אחר.
<מיכל רובינשטיין:>
בכל פעם הסעיף משתנה.

<היו"ר דוד רותם:>
הסעיף לא משתנה. תגידו לי מה אתם רוצים בסוף.
<רחל ברקאי:>
אנחנו לא רוצים שמתלונן או אדם שמתכוון להתלונן ילך לתקשורת.

<רות גורדין:>
על זה אין שליטה במסגרת החוק הזה.

<היו"ר דוד רותם:>
יש רק דרך אחרת, ותציעו לי אותה, אני אולי אקבל אותה. אני מציע שתציעי לי לסגור את התקשורת, אולי אני אקבל את זה...
<רחל ברקאי:>
לא, הנושא של איסור פרסום. אמרנו שאם אדם הולך לתקשורת לפני שהוא הולך לנציב, התלונה שלו לא תוכל להתברר בפני הנציב.

<היו"ר דוד רותם:>
הצעתי את ההצעה הזאת. אמר לי הנציב, ובצדק, "אתה מטומטם". הוא אמר לי: שופט עבר עבירה – הרי אנחנו לא בודקים את השופטים בגלל המתלונן – זה שופט שהתנהל כמו טמבל, גם זה קורה. האיש הלך לתקשורת וכתוצאה מזה השופט הזה לא יקבל, לא התראה, לא נזיפה, לא בדיקה, לא כלום – קיבל חסינות. למה? 

<רחל ברקאי:>
אני מדברת על המקרה ההפוך, ששופכים את דמו של השופט.

<היו"ר דוד רותם:>
אני יודע שאת מדברת על המקרה ההפוך, אבל בשיטה שלך זה גם יחול על מה שאני אומר, ואני לא רוצה את זה.

<אילן רויטר:>
אדוני, אנחנו מבקשים שזה יהיה כמו שזה כעת, רק ללא התייעצות או הסכמה, נוכח סעיף קטן (ב) שהם יכולים לקבל את החומר רק לאחר גמר הבירור.
<היו"ר דוד רותם:>
אני יודע מה אתם רוצים. התשובה היא לא, כי אז אני אאסור כל פרסום. בשלב בירור התלונה יהיה איסור פרסום.
<אילן רויטר:>
ברשות אדוני עוד עניין. אנחנו גם לא סבורים שיש להפלות בין השר והנשיא. דהיינו, לא מקובלת עלינו ההבחנה שתהיה התייעצות עם השר ורק הסכמה עם הנשיא.

<היו"ר דוד רותם:>
לא מקובל עליכם?

<אילן רויטר:>
זאת עמדתנו, אני מציג אותה לפרוטוקול. זאת עמדתנו גם בהקשר הזה.
<היו"ר דוד רותם:>
בסדר.

<פרץ סגל:>
הדיון שרות ציטטה ממנו היה על נוסח הצעת החוק שהיה בשלב שלאחר בירור התלונה. בישיבה האחרונה חשבנו על התוספת הזאת שאיננה נמצאת בהצעה הממשלתית, כיוון שעלולים להיות מקרים שבהם ההוראה לא כובדה. אומנם נאמר "איסור פרסום", אבל ההוראה לא כובדה. נגיד, בעיתונות פרסמו א', ועכשיו אנחנו רוצים להראות שהתלונה היתה על ב'. הנציב לא יאמר משהו, אלא יעמיד דברים על דיוקם – אם היתה הודעה כזאת, תדעו לכם שלא זה הנושא שנמצא בבירור, אלא נושא ב'. כל מה שהנציב עושה פה, הוא לא נכנס לפרטי התלונה, אלא רק מעמיד דברים על דיוקם כשהוא מוצא לנכון. אחרת, הדבר יכול להימשך מספר חודשים, העיתונות בין באיסור ובין לא באיסור, מכיוון שזה היה לפני הגשת התלונה, תמשיך בעניין הזה, ויכול להיות שהעניין פשוט לא נכון מבחינה עובדתית, כי זה לא היה נושא התלונה. כל מה שהסעיף בא ואומר שהנציב יאמר: תדעו, הפרסום שנתברר בעניין הזה איננו אמיתי, והוא לא נכנס לעצם התלונה עצמה כי יש איסור פרסום.

<היו"ר דוד רותם:>
אין לי בעיה בסעיף קטן (א2) להוריד את השר ולהישאר עם הסכמת הנשיא מן הטעם האחד והיחיד, מי שאחראי על שמם הטוב של השופטים בישראל זה נשיא בית המשפט העליון, ויכול להיות שהנשיא יחליט במקרה מסוים שהוא לא רוצה שיגיבו, לכן אני רוצה הסכמה של הנשיא.

<פרץ סגל:>
כיוון שהחומר חסוי גם הנשיא איננו צריך לדעת איזו תלונה הוגשה ואיזו תלונה לא הוגשה. הרי האיסור של הדלתיים סגורות חל על הנשיא כמו שהוא חל על הנציב ללכת לפרסם דברים. סעיף קטן (2א) קובע דלתיים סגורות. גם כששופט בדלתיים סגורות צריך להתיר לפרסם משהו. מי שיכול להתיר זה אותו פה שאוסר, זה הנציב עצמו, אבל החוק לא אפשר לו את זה, לכן אנחנו באים ואומרים שהחוק יאפשר לו את זה. הנשיא – פירושו של דבר שאדם נוסף ייחשף לנושא התלונה, ואנחנו סבורים שלא צריך בעניין הזה לחשוף אדם נוסף כל עוד התלונה לא נתבררה.
<רות גורדין:>
האדם הנוסף זה הנשיא.

<היו"ר דוד רותם:>
האדם הנוסף זה רק נשיא בית המשפט העליון...
<פרץ סגל:>
זה כמו לומר שראש הממשלה יתערב בעניין שנמצא אצל מבקר המדינה. היו אומרים שהוא יכול להתערב? ודאי שלא. 

<היו"ר דוד רותם:>
הייתי נוכח בטקס חילופי נשיאים בבית הנשיא, ושמעתי שראש הממשלה אמר שם שהוא בגופו יגן על מערכת בתי המשפט. אין לי ספק שעל שופטי ישראל הנשיא יגן בגופו, ולכן אם הוא חושב שצריך להעמיד דברים על דיוקם או להבהיר, הוא יסכים, ואם הוא יחשוב שזה רק כדי לנגח את השופט עוד קצת, הוא לא יסכים.
<פרץ סגל:>
מבין שתי האופציות נראה לי שהשמירה על האוטונומיה של הנציבות חשובה יותר בעניין, אז נוריד את הסעיף הזה. זאת היתה ההצעה, ואפשר לרדת ממנה.
<אילן רויטר:>
איך אדוני מיישב את זה עם סעיף קטן (ב) שאומר שגם לנשיא ולגם לשר יינתן מידע רק לאחר סיום הבירור? לא הבנתי. הרי סעיף קטן (ב) אומר לנו במפורש "חומר או מידע לגבי תלונה מסוימת יימסר לאחר שהטיפול בה הסתיים". ההצעה היום עומדת בסתירה רבתי לסעיף קטן (ב).
<היו"ר דוד רותם:>
אלא אם כן אני מפרש את סעיף קטן (א) לפי סעיף קטן (ב), ואת סעיף קטן (ב) לפי סעיף קטן (א), כשאני אומר שהכלל הוא שהם לא מקבלים מידע והם גם לא יכולים לדרוש, אבל אם הנציב רוצה לפרסם משהו, הוא יקבל את הסכמת הנשיא.
<מיכל רובינשטיין:>
נניח, אם היה איזה פרסום או היתה הדלפה.

<אילן רויטר:>
לשם כך הוא צריך לשתף אותם בחומר. איך הם יוכלו להביע את עמדתם בלי שיראו את החומר?
<רות גורדין:>
במקרה החריג שנדרש להעמיד דברים על דיוקם או חשיבות ציבורית, זה - - -
<מיכל רובינשטיין:>
אני יכולה להביא דוגמה. היה פרסום על שופטת במהלך בירור תלונה בטלוויזיה. בסופו של דבר התלונה נמצאה לא מוצדקת. היא פנתה לנציב, היא ידעה על זה והיא ביקשה לאסור את הפרסום. הוא אמר: אני לא יכול, ידי כבולות, אני לא יכול לעשות שום דבר. הוא הדין לגבי נשיא בית המשפט העליון והוא הדין לגבי שר המשפטים. זאת אומרת, פרסמו בטלוויזיה כתבה על שיבוש הליכי משפט, סחיטה באיומים וכו', כל האינטרנט היה מלא, בסופו של דבר התלונה נמצאה בלתי מוצדקת.

<היו"ר דוד רותם:>
לא הבנתי. מי עשה סחיטה באיומים? השופט?
<מיכל רובינשטיין:>
השופט.

<רחל ברקאי:>
זו היתה מהות התלונה.

<מיכל רובינשטיין:>
זה פורסם בתקשורת.

<היו"ר דוד רותם:>
האמת היא שזה דבר שקורה כל יום. או שתגיע לפשרה או 2,000 שקל הוצאות...
<בת-שבע שרמן-שני:>
הפרסום לא נעשה לצורך השמצה בדרך כלל. יכול להיות שהוא כן.

<היו"ר דוד רותם:>
בת שבע.

<בת-שבע שרמן-שני:>
לעתים קרובות, לפחות בתחום שאני מתעסקת בו, בבית הדין הרבני, הפרסום נעשה לצורך מדיניות ציבורית. גם כך קשה להגיש תלונות – אני מדברת על הצד שמייצג – עורכי-דין פרטיים לא רוצים להגיש תלונות על דיינים, גם כשההתנהלות היא מחפירה, כי הם מפחדים שזה יפגע בהם או בלקוחות שלהם בעתיד, ארגונים חברתיים גם מעדיפים לא להגיש, ואנשים פרטיים בטח שלא רוצים להתחיל.
<מיכל רובינשטיין:>
אז מי מגיש כל כך הרבה תלונות?

<בת-שבע שרמן-שני:>
סליחה, אני מבקשת. אם נאסור את הפרסום בצורה גורפת ובצורה כל כך מחמירה, אנחנו פוגעים בעניין הציבורי. מה שיקרה שלא יוגשו תלונות לנציבות. אם אנחנו מאמינים בנציבות, ואנחנו רוצים שהיא תתנהל ולא יהיה משפט שדה, אנחנו צריכים לאפשר להגיש תלונה לנציבות. אם היום, לקראת מינויים בבית הדין הרבני הגדול, אני למשל יודעת שהדיין מתנהג בצורה לא ראויה, עדיף לי לא לצאת ולפרסם את זה עכשיו, כי אם אני אצא ואפרסם את זה עכשיו אני לא אוכל להתלונן על זה בעתיד. התקשורת תדבר על התנהלות בעניין של מדיניות. אני חושבת שדיין מהסוג הזה לא צריך להיות מקודם, ואני לא אוכל לפרסם את זה כל זמן שזה מתנהל, וגם אחרי שזה מתנהל, אני אצטרך לקבל על זה הסכמות.
<היו"ר דוד רותם:>
נכון. למה את רוצה לפרסם את זה בכלל? לא הבנתי. אנחנו מנהלים את הבירור של התלונה  - - -
<בת-שבע שרמן-שני:>
לא תהיה תלונה, זה מה שאני אומרת. האם אנחנו מעדיפים שלא יהיו תלונות? האם אנחנו מעדיפים שיצאו רק לתקשורת? אם אתה מעמיד את זה כתקשורת מול תלונה, לא תהיה תלונה.

<היו"ר דוד רותם:>
למה לא תהיה תלונה?

<בת-שבע שרמן-שני:>
לא תהיה תלונה. אם, כמו שאתם אומרים, הכוח התקשורתי הוא יותר חזק מהכוח של הנציבות. אני רוצה לחזק את הנציבות, אני מעדיפה שאני אוכל להגיש את התלונה בנציבות ולקבל הסכמה של הנציבות לתלונה שלי, שיבררו ויגידו שזה נכון. אבל אם אני רואה שזה כובל את ידי עד כדי כך, אני אעדיף רק ללכת לתקשורת. אני לא באה להכפיש, אין לי משהו אישי נגד אף אחד מהדיינים או השופטים, אבל יש לי אינטרס ציבורי – אני רוצה שהציבור ידע שהולך להיות ממונה דיין שהוא כך וכך. 

<היו"ר דוד רותם:>
מה זה קשור לתלונה?

<בת-שבע שרמן-שני:>
זה קשור אם תוך כדי הבירור אני צריכה לחכות שנה, והבירור יכול לקחת גם יותר זמן.
<רות גורדין:>
זה לא יכול להיות יותר משנה.

<בת-שבע שרמן-שני:>
אם יהיה בירור, אני לא אוכל לפרסם בשום דרך, ואני בבעיה. עדיף לי לא להגיש תלונה, זה מה שאני אומרת. אתם אומרים שאתם מוכנים לקבל את המחיר הזה, ואני מסבירה מה המחיר. השיחה היתה פה כביכול שהפרסום הוא רק לצורך הכפשה, בואו נעצור אותו בצורה הזאת.
<היו"ר דוד רותם:>
המחיר הוא דבר נורא פשוט. המחיר הוא שיש גופים, עורכי-דין וארגונים שמעדיפים להכפיש שופטים או דיינים בתקשורת, העיקר שהם ינצחו. 

<בת-שבע שרמן-שני:>
מה זה ינצחו? מי ינצח?

<היו"ר דוד רותם:>
אותם ארגונים שחושבים שלא צריך למנות שופט או דיין.
<בת-שבע שרמן-שני:>
השאלה היא מה האינטרס הציבורי.

<היו"ר דוד רותם:>
האינטרס הציבורי הוא רק דבר אחד, שהנציב יבדוק ויקבל החלטה. 

<בת-שבע שרמן-שני:>
ואז מה?

<היו"ר דוד רותם:>
אז יש לו אפשרות להעניש.
<בת-שבע שרמן-שני:>
ההענשה לא יכולה לעזור לי בעניין הציבורי. הוא יכול לנזוף בו.
<יחזקאל סיבק:>
מה את רוצה לעשות ציבורית?

<מיכל רובינשטיין:>
מה את רוצה לעשות ציבורית?
<היו"ר דוד רותם:>
אתם לא מבינים מה היא רוצה לעשות ציבורית?

<מיכל רובינשטיין:>
מה את יכולה לעשות ציבורית? 

<בת-שבע שרמן-שני:>
למנוע מינוי לבית הדין הרבני הגדול.
<ברק לייזר:>
את לא צריכה תלונה בשביל זה.

<מיכל רובינשטיין:>
שופט צעק באולם בית המשפט – מה את רוצה לעשות עם זה?

<בת-שבע שרמן-שני:>
זה גם דיין בבית הדין הרבני.
<מיכל רובינשטיין:>
מה את רוצה לעשות עם זה מבחינה ציבורית?

<בת-שבע שרמן-שני:>
אני לא רוצה שהוא ימונה לבית הדין הרבני הגדול. אני לא רוצה שדיין שאומר לאישה: הוא בסך הכול לקח לו בכוח מה שמותר לו בזכות, בנוגע לאונס, ימונה לבית הדין הרבני הגדול.
<ברק לייזר:>
תכתבי לשר, תכתבי לוועדה למינויים.
<בת-שבע שרמן-שני:>
אני לא יכולה אם אין גיבוי ציבורי.

<היו"ר דוד רותם:>
היא רוצה תקשורת.

<בת-שבע שרמן-שני:>
אני רוצה שמדינת ישראל תדע מי הולך להתמנות.

<היו"ר דוד רותם:>
את רוצה שמדינת ישראל תחליט את מי למנות לפי מה שאת חושבת.
<בת-שבע שרמן-שני:>
לא. לפי מה שהציבור חושב.

<היו"ר דוד רותם:>
הציבור חושב, אל תגישי תלונה, תלכי לתקשורת, תעשי רעש, ואת יודעת שזה לא יעזור לך, גם אני יודע. 

<מיכל רובינשטיין:>
גברתי, יש ועדה למינוי שופטים, את יכולה להגיש תלונה.

<רות גורדין:>
בדיונים הקודמים כבר נדרשנו לשאלה הזאת ודשנו בה - -

<בת-שבע שרמן-שני:>
קראתי את הפרוטוקולים, הוצאתי את כולם.

<רות גורדין:>
- - המסקנה היתה שבמקטע הזה שבין הגשת התלונה לבין מיצוי הבירור שבחוק הוא מוגבל לשנה והממוצע של בירור התלונות הוא שלושה חודשים – האינטרס שבבירור התלונה ללא כל לחץ תקשורתי ובאופן מנותק ובלתי תלוי גובר על האינטרס הציבורי שבפרסום. כך החליטה הוועדה. 

<היו"ר דוד רותם:>
והאינטרס הציבורי הוא ששופט יוכל להגיד ולפסוק לפי מה שהוא מאמין בו ולא לפי זה שמחר לא ייתנו לו - - -

<בת-שבע שרמן-שני:>
אנחנו לא מדברים על השפיטה. אני מדברת על ההתנהלות שלו במהלך הדיון.

<היו"ר דוד רותם:>
במהלך הדיון הוא אמר משהו - -

<בת-שבע שרמן-שני:>
הוא התנהל בצורה  - - -
<היו"ר דוד רותם:>
- - ואת תלכי עם זה לתקשורת, כדי שהוא לא ימונה. בדיוק את זה אני רוצה למנוע.
<בת-שבע שרמן-שני:>
אני אומרת שמה שזה ימנע זה שימוש בנציבות ככלי לתיקון. 

<יחזקאל סיבק:>
זה ימנע שימוש בנציבות ככלי למניפולציות, זה הכול.
<בת-שבע שרמן-שני:>
השימוש בנציבות לצורך - - -

<היו"ר דוד רותם:>
זה ימנע סחיטה באיומים על שופטים.

<רות גורדין:>
תחכי לממצאי הבירור, תחכי להחלטה, אם זה יהיה מוצדק, את יכולה לפרסם.
<קריאה:>
מנסים להגן על מה שמנסים להמציא, מה עם הסיפורים האמיתיים?

<בת-שבע שרמן-שני:>
- - - אולי נפרסם.

<רות גורדין:>
לא. תסתכלי בסעיף 22(ו).

<מיכל רובינשטיין:>
מה הסיכום? אנחנו משאירים את זה כפי שזה?

<רות גורדין:>
הסיכום לגבי 13(א2) – הסעיף נשאר בהתייעצות השר או בהסכמת הנשיא?
<היו"ר דוד רותם:>
בהסכמת הנשיא, לא צריך התייעצות עם השר.

<פרץ סגל:>
אנחנו נסתייג מהעניין הזה.

<היו"ר דוד רותם:>
ממה? האם מזה שצריך את הסכמת הנשיא או שהורדנו את השר?
<פרץ סגל:>
אני חושב שצריך את הסכמת הנשיא, ומבחינתנו עדיף שהסעיף לא יהיה מאשר שהוא יהיה בצורה כזאת.
<רות גורדין:>
באיזה צורה?

<פרץ סגל:>
שתוך כדי בירור הנציב צריך - - -

<רות גורדין:>
כל הסעיף.

<פרץ סגל:>
או שהסעיף ירד לחלוטין, או שאם הנוסח יהיה עם הנשיא, נבקש למחוק את המלה "הנשיא". 

<היו"ר דוד רותם:>
להוריד את הנשיא?

<פרץ סגל:>
כן.

<היו"ר דוד רותם:>
הבנתי.

<רחל ברקאי:>
אישור של מי?

<פרץ סגל:>
לא יהיה אישור של אף אחד, זו תהיה פררוגטיבה של הנציב, כי התהליך נמצא בבירור, הנציב הוא אוטונומי ולא צריך לערב גורמים חיצוניים תוך כדי שלב הבירור.

<אילן רויטר:>
גם אצל מבקר המדינה גורמים אחרים לא מתערבים.
<היו"ר דוד רותם:>
רבותי, סליחה. נראה אותם מסתייגים.

<רחל ברקאי:>
אנחנו נבקש שאם הסעיף יישאר, ואנחנו בעד שהוא יישאר, שזה יהיה בנוסח של הסכמת הנשיא, כפי שאמר היושב-ראש.

<היו"ר דוד רותם:>
זה בהסכמת הנשיא.

<יחזקאל סיבק:>
לעניין (א1) אפשר?

<היו"ר דוד רותם:>
כן.

<יחזקאל סיבק:>
הלשכה סבורה שעצם הגשת התלונה, לא צריך להיות חיסיון לגביה. זאת העמדה.
<רות גורדין:>
עברנו ל-(א3). "העובר על הוראה מהוראות סעיף זה, דינו – מאסר שישה חודשים". משרד המשפטים לקח את ההוראה מההוראה הפלילית של דלתיים סגורות.
בסעיף 13(ב) רציתי לתקן. "על אף האמור בסעיף קטן (א) רשאי" – במקום "שר המשפטים ונשיא בית המשפט העליון" – השר והנשיא", כיוון שהגדרת השר והנשיא בסעיף 1, אם תראו, משתנה משופט לשופט. בשופט במערכת האזרחית זה יהיה שר המשפטים.

<אילן רויטר:>
נכון. זה לאו דווקא נשיא בית המשפט העליון.

<רחל ברקאי:>
אולי הייתי משנה את הניסוח והייתי כותבת "לבקשת הנשיא והשר רשאי הנציב לברר עניין הנוגע להתנהגות שופט".
<היו"ר דוד רותם:>
באיזה סעיף?

<רחל ברקאי:>
סעיף קטן (ב).

<רות גורדין:>
"על אף האמור בסעיף קטן (א)" - - -

<רחל ברקאי:>
על מה אתם מדברים?

<אילן רויטר:>
אנחנו מדברים על 13(ב).

<רחל ברקאי:>
סליחה.

<רות גורדין:>
בסעיף 13(ב) אנחנו משנים לשר ולנשיא. 13(ג) בהצעה של משרד המשפטים ירד. זאת אומרת היתה בחוק המקורי סמכות לנשיא ולשר להתיר פרסום פרטי תלונה על שופט לאחר שהטיפול הסתיים, אבל כיוון שהיתרנו את זה לכל אדם בסעיף 22(ו), אין יותר צורך בסעיף 13(ג).

<היו"ר דוד רותם:>
אני חושב שכן צריך. זה לא הנשיא והשר כאחד, אלא הנציב מחליט. אני אגיד למה אני מתכוון: יש תלונה שהנשיא בדק והיא בלתי מוצדקת, ואני רוצה שהוא יפרסם, אז הנציב, בהסכמת הנשיא והשר, "רשאים להתיר פרסום פרטי תלונה מסוימת על שופט, כולם או חלקם, שהטיפול בה הסתיים".

<פרץ סגל:>
אין צורך בכך. כפי שהסבירה רות, כפי שהיה בדיון הקודם, בכל מקרה לאחר הבירור ניתן לפרסם, וזה לכל אדם. המתלונן עצמו, לדוגמה, כשקיבל את ההחלטה יוכל לפרסם אותה. אין סיבה שהנציב יזדקק לאישור השר והנשיא כדי לפרסם.

<היו"ר דוד רותם:>
הצבעתם על זה?

<פרץ סגל:>
זו היתה המסקנה של הדיון בפעם הקודמת לפחות. לא היתה הצבעה, כי השאירו את זה לכבודו.

<היו"ר דוד רותם:>
אתה יודע שכבודו משנה את דעתו מפעם לפעם. רק חמור לא משנה את דעתו.

<פרץ סגל:>
נגיע לזה ונדבר. לפחות השתכנענו מהעמדה של היועצת המשפטית וקיבלנו את הגישה הזאת.
<אילן רויטר:>
אם אדוני שינה את דעתו וגם להחלטה צריך היתר לפרסם, אז צריך גם לתקן את (א1), אדוני, מכיוון ששם מדובר על דברים שנמסרו לנציבות ולא מדובר על החלטה. אם זו כעת העמדה של אדוני, צריך להוסיף ל-(א1) גם את ההחלטה  וממצאי הבירור.

<יחזקאל סיבק:>
זה סותר את סעיף 22.

<אילן רויטר:>
אני שומע עכשיו שעמדת היושב-ראש היא שההחלטה לא תהיה מותרת בפרסום. אם זה כך, אני מעיר ואומר שב-(א1) צריך להוסיף מלבד הדברים שנמסרו, לרבות עצם הגשת התלונה, גם את ממצאי הבירור וההחלטה בה.
<רות גורדין:>
כאשר נגיע לסעיף 22, אם זו תהיה ההחלטה, נצטרך לשנות את כל סעיף 13, ולכן נחזור לזה.
<אילן רויטר:>
אני רק מפנה את תשומת הלב שאם זו העמדה, לא ניתן להשאיר את (א1) על כנו, כי הוא אוסר רק את הדברים שנמסרו ועצם ההגשה ולא את הממצאים.
<רות גורדין:>
כל סעיף 13 יצטרך להשתנות.
<יחזקאל סיבק:>
זה גם משנה את כל הגישה לגבי אי-הפרסום המוקדם. חלק מהנכונות לא לפרסם את תהליך הבדיקה ותהליך הגשת התלונה זו ההבנה שבסופו של דבר אתה יודע מה נגמר בסוף התהליך. כלומר, סוף התהליך הוא שקוף. 
<היו"ר דוד רותם:>
זו הנכונות של מי?
<יחזקאל סיבק:>
הנכונות מבחינת ראייה ציבורית. מי שמסתכל על זה בצורה מאוזנת, אומר: בסדר, אני מוכן שתהליך הבדיקה - - -
<היו"ר דוד רותם:>
מבחינה מאוזנת אני אשכב על השולחן ואגן על השופטים. כל התלונות האלה שמתפרסמות בתקשורת זה כדי להשפיע וללחוץ על שופטים.

<בת-שבע שרמן-שני:>
זה חל גם על מכתב לוועדת השופטים, לשר, כל מכתב שאני מוציאה, בלי קשר אם אני יוצאת עם זה לתקשורת או לא. יש איסור פרסום.
<יחזקאל סיבק:>
אני חושב שאדוני יוצר מצב הפוך. גם אם עמדת הלשכה היא שצריך לאפשר גם פרסום של תלונה, צריך למנוע מצב שבו עצם הגשת תלונה שיכולה להיות תלונת סרק זה כלי מניפולטיבי על מישהו. זה מקובל. מקובל גם שתהליך הבדיקה הוא תהליך בדיקה שצריך להיעשות בצורה שקטה, מסודרת ולא מושפעת – אמרתי שוב, בצורה של סוביודיצה לא היינו מקיימים את זה, או שבית המשפט תיאורטית היה צריך לקיים את התהליך הזה – האיזון של זה זו הידיעה של הציבור שסופו של התהליך הוא שקוף, וזה חייב להיות.

<בת-שבע שרמן-שני:>
העניין של הפרסום הוא לא רק בתקשורת, פרסום זה כל מכתב שיוצא. זאת אומרת, אם אני חוששת שיש דיין, שמוגשת נגדו תלונה והיא מתנהלת כעת, ואני רוצה לבקש שהוועדה למינוי דיינים תשקול את העובדה שמוגשת תלונה נגד אותו דיין, גם על המכתב הזה חל איסור פרסום

.
<היו"ר דוד רותם:>
מותר לך לכתוב שהוגשה תלונה, את לא יכולה לספר מהי התלונה.
<בת-שבע שרמן-שני:>
"לרבות עצם הגשת התלונה." זה עדיין בחוק. "דברים שנמסרו לנציבות, לרבות עצם הגשת התלונה."
<אלעזר שטרן:>
לפי הדברים של עורכת-הדין שרמן-שני גם לוועדה לבחירת שופטים לא יהיה אפשר לפנות.

<בת-שבע שרמן-שני:>
לא לוועדה, לא לשר, לא לאף אחד.

<אלעזר שטרן:>
אם נמצאה תלונה מוצדקת, אני כמתלונן לא אוכל לפנות לוועדה לבחירת שופטים.
<בת-שבע שרמן-שני:>
לא חשוב אם התלונה מוצדקת, גם אם התלונה לא מוצדקת. כל תלונה חל עליה איסור. אני יכולה לעשות רק מה שאני עושה היום ולבקש מהוועדה לפנות לנציבות ולקבל את המידע. הם יכולים לקבל את המידע על מה שמתנהל?
<היו"ר דוד רותם:>
אם הם יבקשו, אז הם יקבלו.
<בת-שבע שרמן-שני:>
כתוב שמה שמתנהל רק השר והנשיא יכולים לראות, הוועדה לא תוכל לראות את זה.
<יחזקאל סיבק:>
היא יכולה לבקש.

<פרץ סגל:>
היא לא יכולה לבקש. אי-אפשר להוריד את איסור הפרסום.

<מיכל רובינשטיין:>
הנשיא יכול להבהיר אם יש בזה עניין לציבור.

<בת-שבע שרמן-שני:>
איפה זה כתוב?

<היו"ר דוד רותם:>
בסעיף 13(א2) כתוב שאם יש בזה עניין לציבור, אז הנציב יחד עם הנשיא יכולים להתיר.

<בת-שבע שרמן-שני:>
בוועדה יושבים עשרה.

<היו"ר דוד רותם:>
כתוב שהם רשאים להתיר פרסום ידיעה.

<בת-שבע שרמן-שני:>
אני אצטרך את ההסכמה של הנציב כדי לפנות לוועדה לצורך ההודעה שהוגשה תלונה. 

<רות גורדין:>
אם זה תוך כדי הליך הבירור.
<פרץ סגל:>
אם אנחנו אוסרים פרסום, זה גם אחרי הליך הבירור.
<רות גורדין:>
עוד לא הגענו לזה, ואני חוזרת שאם נגיע לסעיף 22(ו) ויוכרע הפוך ממה שהוכרע עד עכשיו, הפוך ממה שמשרד המשפטים והנציבות הסכימו עליו, הפוך ממה שהכריעה חוות הדעת שכתבתי, אזי כל סעיף 13 ישתנה, כי הוא צריך להתאזן עם סעיף 22. סעיף 13 נכתב כמו שהוא היום בהנחה שסעיף 22(ו) בתוקף.
<רחל ברקאי:>
אולי נדבר על זה, כי זה קשור לסעיף.

<היו"ר דוד רותם:>
נגיע לזה.

<רות גורדין:>
אני מעדיפה לעשות את זה מסודר, ברשותך.

הגענו לסעיף 14. בסעיף 14 הוועדה החליטה, וכך ניסחנו. בסעיף 14(ג) "הנציב רשאי, לאחר התייעצות עם הנשיא והשר, לברר ביוזמתו עניין הנוגע להתנהגות שופט". משרד המשפטים בניגוד להכרעות כאן כתב "או לנוהלי עבודתו".
<פרץ סגל:>
זו הצעת החוק המקורית. כלומר, אנחנו לא שינינו מהצעת החוק המקורית וגם בסיום הדיון הקודם אמרתי שעמדתנו עדיין נשארה כמו בהצעת החוק המקורית. 

<רות גורדין:>
בדיון שלפני הקודם הוכרע דבר אחר.

<היו"ר דוד רותם:>
מה זה "נוהלי עבודתו"?
<פרץ סגל:>
דוגמה שניתנה על-ידי הנציבות בפעם הקודמת למשל - - -

<רות גורדין:>
מזונות זמניים ולחץ לפשרה. אלה הדוגמאות שניתנו, ולכן הוכרע בוועדה אחרי דיון - - -
<היו"ר דוד רותם:>
האם הנציב יבדוק אם השופט לוחץ לפשרה?
<אילן רויטר:>
בתלונה פרטנית ודאי שהוא בודק את זה. אם מוגשת תלונה פרטנית שהיא לחץ לפשרה, נבדוק את זה.
<רות גורדין:>
זה נכנס להתנהגות.

<היו"ר דוד רותם:>
אני זוכר שנים רבות שהייתי מגיע לערעורים בבית המשפט המחוזי בירושלים, היו מכניסים אותי ללשכת אב ההרכב, והוא היה אומר לי: אנחנו מציעים פשרה כזאת וכזאת. הייתי אומר לו: אדוני, אבל יש לי - -  מי שיכול לטעון חמש דקות זה 2,000 שקל לכל דקה. האם זה היה ראוי לבדיקה אצל הנציב?
<רות גורדין:>
ביוזמת הנציב?

<רונית זמיר:>
דבר כזה נבדק גם היום. זו התנהגות שופט. ודאי שזה היה נבדק, ואתה יודע, אדוני, מן הסתם התלונה הזאת גם היתה נמצאת - - -
<ברק לייזר:>
לא צריך "נוהלי עבודתו", אם יש לכם סמכות ממילא.
<רונית זמיר:>
לא דיברתי על פשרה קונקרטית של שופט קונקרטי, זה בוודאי נמצא בסמכות הנציב. הבאנו דוגמה נוספת, אבל אני רוצה לעזוב את הדוגמה כי היא היתה פחות מוצלחת. רציתי להביא דוגמה אחרת שגם היא הובאה בעבר. מצאנו שבבית משפט מסוים שופטים נוהגים לצאת להפסקה של שעתיים באמצע היום או לחילופין כל השופטים מגיעים ב-10:00. ברור שנהיה מוסמכים לבדוק תלונה פרטנית על כל שופט ושופט. אם מתלונן יגיד שהדיון נקבע ל-08:00 והשופט יגיע ב-10:00, ודאי שנהיה מוסמכים לבדוק, אבל אם נראה שזה מנהג בבית המשפט, נהיה מוסמכים לבדוק 20 תלונות פרטניות על 20 שופטים, אבל לא לבדוק את עצם הנוהג הזה, וזה דבר מאוד משונה שלא נוכל לבדוק אם יש מנהג כזה.
<רות גורדין:>
כי נשיא בבית משפט יכול לבדוק את זה.

<היו"ר דוד רותם:>
מה תפקידו של נשיא בית המשפט לדעתכם?
<רחל ברקאי:>
או מנהל בתי המשפט?

<רונית זמיר:>
אני אומר לאדוני בדיוק. נשיא בית המשפט בוודאי מנהל את בית המשפט ואין עוררין על כך, מה שכן, לפי פרשנותנו ותפיסתנו יש כאן לקונה, יש מצב שלא נתון לביקורת. אנחנו לא באים לנהל את בית המשפט, אנחנו באים לבדוק אם יש ביקורת על הנוהל הזה. מי יבקר את זה, מבקר המדינה? לא. תיווצר פה לקונה שיש פה משהו פסול שאף אחד לא רשאי לבקר. מבחינה מערכתית הנשיא הוא לא מבקר, הנשיא הוא מנהל.

<היו"ר דוד רותם:>
אתם מקבלים 20 תלונות שבבית משפט מסוים השופטים מגיעים בשעה 10:00, ומתברר לכם שזה נכון. נגד מי התלונה?
<אילן רויטר:>
בהתאם לאותן 20 תלונות פרטניות שהוגשו.
<היו"ר דוד רותם:>
מה פתאום, התלונה צריכה להיות נגד הנשיא של אותו בית משפט, שהוא לא יודע לנהל.
<יחזקאל סיבק:>
זו התנהלות שלטונית לא נכונה.

<אילן רויטר:>
בעל הדין הגיש אותה נגד אותו שופט מינהלי, שהוא המתין לבואו שעתיים.
<מיכל רובינשטיין:>
לטעמנו זה עניין ניהולי-מערכתי וזה לא עניין לנציב. תפקידו של הנציב לברר תלונות נגד השופט.

<אילן רויטר:>
רבותי, תסתכלו בבקשה על סעיף 14(ב). שם בבקשת בירור השר והנשיא יכולים לבקש מהנציב לברר גם לגבי נוהלי עבודתו. מדוע כשזה בבקשת בירור - - -
<מיכל רובינשטיין:>
אנחנו משאירים את שיקול הדעת.

<אילן רויטר:>
רגע. אנחנו מדברים על הסמכות, מדברים על העניין העקרוני. מדוע בבקשת בירור אפשר שהנציב יהיה מוסמך לברר נוהלי עבודתו ואילו מיוזמתו הוא לא יהיה מוסמך לברר? הרי אם יש תשובה עקרונית, היא צריכה לחול על שני הדברים. אני מדבר על התשובה העקרונית לא האם ביקשו או לא. אם זה לא בתחום הסמכות, גם בקשות בירור לא. 
<רות גורדין:>
אם המנהל סבור - - -

<היו"ר דוד רותם:>
נשיא בית המשפט, שהוא מנהל את השופטים, אין לו כלים, אז הוא ילך לנציב והוא יבקש מהנציב, כי לנציב יש יותר שיניים. הוא משתמש בכם ככלי מסייע.
<אילן רויטר:>
נניח שמיוזמתו ירצה הנציב, מה ההבדל? אני לא מבין.
<היו"ר דוד רותם:>
הוא לא יכול לבקר את נוהלי עבודתם של שופטים. עד כאן.

<אילן רויטר:>
אם הוא לא יכול, אדוני, אז גם בסעיף קטן (ג) הוא לא יכול, וזה מה שמבקשים ממנו.
<היו"ר דוד רותם:>
לא נכון. לכן אני בא ואומר שכאשר מבקשים ממנו, הוא כן יכול.

<רות גורדין:>
יסמיכו אותו.

<היו"ר דוד רותם:>
יסמיכו אותו כשמבקשים.

<מיכל רובינשטיין:>
בדיוק. אנחנו מדברים מיוזמתו, הוא לא מנהל המערכת.

<רונית זמיר:>
הוא מבקר המערכת לא מנהל המערכת.

<ברק לייזר:>
הוא גם לא מבקר המערכת, הוא מבקר את השופטים.

<רונית זמיר:>
אז מי מבקר את המערכת? האם יש מישהו שמבקר אותה?
<היו"ר דוד רותם:>
או נשיא בית המשפט העליון או מבקר המדינה, לא הנציב. הוא לא מבקר המערכת.

<אילן רויטר:>
מבקר המדינה יבקר נוהלי עבודת שופטים?

<היו"ר דוד רותם:>
בוודאי, אם השופטים מגיעים בשעה 10:00. אני זוכר דוח מבקר מדינה חמור מאוד על בתי הדין הרבניים.

<אילן רויטר:>
אולי הוא גם יבדוק תלונות.

<יחזקאל סיבק:>
אדוני, ההבחנה היא קלה וחבל לנהל על העניין הזה דיון שהוא טיפה מיותר לטעמי. ההבחנה היא התנהלות שהיא התנהלות שלטונית. עצם הצורה שבית המשפט מתנהל ככלל זאת התנהלות שלטונית, וזה לא משנה כרגע אם זה משרד התשתיות או שזה בית משפט או משהו אחר. זה סוג אחד של התנהלות. אגב, לא כל דרכי התיקון חייבות להיות משפטיות, יש דרכי תיקון מינהליות, יש דרכי תיקון של פניות כלליות, יש אלף ואחת דרכי תיקון ועכשיו צריך לראות במה החוק הזה מתמקד. כלומר, איפה הבעיות שהחוק הזה בא לפתור, איזה סוג של תלונות. אני לא בטוח שכניסה של שופט ב-08:45, שעורכי-הדין סובלים ממנה, היא בדיוק התלונה שהנציב צריך לבדוק, כי עם כל הכבוד, גם אם נוח לי להגיד שטוב לי שיהיה עוד גוף שיבדוק את זה, הרי אני בתור לשכה תמיד יכול לפנות לנשיא של בית המשפט או סגן נשיא אם זה בשלום, אחר-כך להתלונן במשרד המשפטים, למנהל בתי המשפט. לא חסר.
<היו"ר דוד רותם:>
לכם יש בעיה, כי אם השופט נכנס ב-08:45, אתם עוד לא הגעתם...
<יחזקאל סיבק:>
אדוני, אני מקבל באהבה. היות שאדוני שייך לנו, אני מקבל את זה באהבה.
<היו"ר דוד רותם:>
הייתי שייך לכם. אני זוכר שהגעתי לבית המשפט המחוזי בתל-אביב ורצתי למעלית, ותוך כדי כניסתי לאולם לבשתי את הגלימה, ואז אמר לי השופט: הפסדת עכשיו 10,000 שקל הוצאות כי לא הגעת בזמן. 

<יחזקאל סיבק:>
אם אדוני לבש את הגלימה ובזה הוא סיים, הוא יצא בזול.
<דוד דהאן:>
החוק הזה יביא להקמת בתי משפט לנושאים של שופטים.

<היו"ר דוד רותם:>
אז יביא.

<מורן פרוינד:>
אני רוצה לומר עוד הערה - -

<דוד דהאן:>
הציבור לא קיים פה בכלל. הציבור צריך להיות הראשון מול העיניים.

<מורן פרוינד:>
- - מכיוון שמדובר בנושאים מערכתיים, הבירור של הנציב צריך להיעשות על-ידי השר והנשיא כאחד. מדובר בנושאים שהנשיאים הם אלה שמכריעים בהם, נושאים מערכתיים. ולכן צריכה להיות איזו הסכמה של הגורמים לפני פנייה לנציב.

<רות גורדין:>
את מתכוונת לשנות את סעיף 14(ב)?
<ברק לייזר:>
כן, סעיף 14(ב).

<מיכל רובינשטיין:>
"לבקשת הנשיא והשר" – היינו אומרים – "רשאי הנציב לברר".

<אילן רויטר:>
אתם משנים את הסעיף כליל. 
<רונית זמיר:>
בשום פנים ואופן.

<אילן רויטר:>
לזה אנחנו מתנגדים באופן נחרץ.

<רונית זמיר:>
זה, ממש לא.
<היו"ר דוד רותם:>
סליחה. מי זה "אנחנו מתנגדים"?
<אילן רויטר:>
זו העמדה שלנו.

<היו"ר דוד רותם:>
רבותי, אין לכם עמדה. פה יש רק שתי עמדות.

<רונית זמיר:>
נשיא בית המשפט העליון לא רשאי להגיש לנו בקשת בירור, הוא צריך את הסכמת השר בשביל זה?

<ברק לייזר:>
בעניינים מערכתיים, מן הראוי.

<רונית זמיר:>
לעולם לא יוגשו בקשות בירור, כי השר פה יגיש וטו ופה יגיש וטו, זה כמו לעניין הפרסום שעד היום לא היה פרסום.
<ברק לייזר:>
יש לא מעט דברים שהם רואים עין בעין.
<היו"ר דוד רותם:>
רבותי, לא צריכים להיות שניהם - - -

<מורן פרוינד:>
תהיה אולי רק בקשה של הנשיא, לא של השר.
<היו"ר דוד רותם:>
הנשיא אומר שיש לו שופט – ראיתי הרבה פניות כאלה – שיש לו הרבה פיגורים. הנשיא של בית המשפט, ובדרך כלל זה הנשיא של בית המשפט העליון, פונה אל הנציב ואומר לו: אדוני, תבדוק בבקשה. מה שיקרה, מכיוון שהשר, גם הוא עוסק בפוליטיקה, צריך לחשוב מה יקרה כאשר גם פוליטיקאי מעורב בעניין והוא יגיד שהוא לא רוצה שיבדקו. לכן אני חושב שזה צריך להיות כמו שזה כתוב.

<מיכל רובינשטיין:>
מה?

<היו"ר דוד רותם:>
"הנשיא או השר".

<ברק לייזר:>
אדוני יודע שכאשר הסמכות נתונה לשניים ויש מקרה קונקרטי שהוא בסמכותם של שניים, שניים גם יכולים לא לפעול.

<היו"ר דוד רותם:>
רבותי, אם אתם חוששים שנשיא בית המשפט העליון לא יפעל, אתם טועים בגדול.
<ברק לייזר:>
זה לא החשש.

<היו"ר דוד רותם:>
אז יש שניים, או זה או זה. מה שיקרה שהם ידברו ביניהם, הם בדרך כלל מדברים, והם  יחליטו מי יבקש את התלונה.
<חלי ברכה:>
התלונה היא על התנהגות שופט ואנחנו מורידים לנוהלי עבודתו?

<רות גורדין:>
אנחנו מדברים על 14(ב) כרגע.

<היו"ר דוד רותם:>
ב-14(ב) זה גם נוהלי עבודתו.
<רות גורדין:>
ב-(ג) יורד "נוהלי עבודתו".

<פרץ סגל:>
בעניין הזה, כפי שאמרתי, הצעת החוק הממשלתית היא העמדה שהתקבלה בשעתו על-ידי נשיא בית המשפט העליון ועל-ידי שר המשפטים, והיא הוגשה כהצעת חוק רשמית שכולם הסכימו עליה.

<היו"ר דוד רותם:>
על מה אתה מדבר?

<פרץ סגל:>
על סעיף 14(ג). הרי הוא לא בא סתם. סעיף 14(ב) היה קיים עד עכשיו. בכל זאת נמצא לנכון להוסיף את סעיף 14(ג). מאיפה בא 14(ג)? אם לא היה צורך בדבר הזה, לא היינו באים ומבקשים להוסיף את זה. ביקשנו להוסיף משום שהשתכנענו שלא די בכך שהשר או הנשיא יבקשו, אלא יש מקרים - - -

<היו"ר דוד רותם:>
שר המשפטים יגיש הסתייגות, עוד אחת.
<פרץ סגל:>
מה שאני מנסה לומר שסעיף 14(ג) בא על סמך הניסיון המעשי, משום שהתברר שלא די בסעיף 14(ב). יכול להיות שאחד לא רוצה להגיש את התלונה - - -
<רות גורדין:>
בסעיף 14(ב) לא היה "נוהלי עבודה" עד התיקון האחרון. איך אפשר להגיד שהוא לא עבד?

<פרץ סגל:>
סליחה. גם בסעיף 14(ג) המקורי היה "נוהלי עבודתו".
<רות גורדין:>
בסעיף 14(ב) לא היה "נוהלי עבודתו" עד היום, לכן זה לא הספיק לך. עכשיו הוספנו וזה יספיק לך.

<פרץ סגל:>
זה היה גם בהצעת החוק הממשלתית. אני מנסה להסביר ששני הדברים נכללו בהצעת החוק הממשלתית. נכון שיכול או זה או זה, אבל בדרך כלל, כמו שאדוני היושב-ראש אמר, הם ידברו אחד עם השני. יש חשש שהם לא יגיעו להסכמה, ואז הם יניחו את זה בצד. לכן אומרים שהנציב עצמו יכול ליזום את הבירור בלי שהוא יהיה תלוי בהם.
<היו"ר דוד רותם:>
האם אדוני יודע מה זה התייעצות?
<פרץ סגל:>
כן. הוא ישמע את עמדתם, אבל יכול להחליט אחרת. לכן הוספנו את סעיף 14(ג).
<היו"ר דוד רותם:>
לא לגבי "נוהלי עבודתו".

<פרץ סגל:>
סעיף 14(ג) בהצעה הממשלתית המקורית כלל גם את "נוהלי עבודתו".

<היו"ר דוד רותם:>
אני לא מסכים לזה.

<פרץ סגל:>
אני מנסה להסביר - - -
<היו"ר דוד רותם:>
אני מוריד את "נוהלי עבודתו", ואתם רשאים להגיש הסתייגות.

<פרץ סגל:>
אני יודע. מה שאני מנסה להסביר לאדוני שהדבר הזה בא לאור הניסיון המעשי. כיוון שהוא בא לאור הניסיון המעשי חשבנו שנכון לאפשר את הדבר הזה גם לנציב ביוזמתו. הוא יתייעץ אתם, ישמע כל אחד מהם, מה שיש לו לומר, אבל אחר כך המלה האחרונה תהיה בידו ולא בידיהם. בסעיף 14(ב) פירושו של דבר שהמלה האחרונה בידיהם ולא בידי הנציב.
<היו"ר דוד רותם:>
מה פתאום. 14(ג) זה עדיין הנציב לאחר התייעצות. לא שיניתי פה.
<פרץ סגל:>
השאלה אם משאירים את סעיף 14(ג). אנחנו מבקשים "נוהלי עבודתו" מאותה סיבה, כדי שהם לא ייחסרו על-ידי 14(ב).
<היו"ר דוד רותם:>
בסדר. בבקשה.
<מרדכי ורטהיימר:>
ראשית כול, אני חייב להתנצל שאיחרתי כיוון שהכול היה נעול וסגור והסתובבתי חצי שעה עד שמצאתי את הדרך. אני מתייחס עכשיו לסעיף 14(א), שבו שונה כל מה שהיה מדובר בהתחלה, ונשארו רק המלים "לגבי התנהגות שופט".

<אילן רויטר:>
זה הוגדר למעלה.

<רות גורדין:>
הוגדרה התנהגות שופט בסעיף 2.
<מרדכי ורטהיימר:>
סליחה?

<היו"ר דוד רותם:>
אנחנו מדברים על התנהגות שופט. על זה אפשר להגיש תלונה.
<מיכל רובינשטיין:>
בסעיף 2 החדש הוגדרה התנהגות שופט.

<מיכל רובינשטיין:>
"לרבות בדרך ניהול ההליך". תראה בסעיף 2.

<אילן רויטר:>
העבירו את זה למעלה לתוך הגדרה.

<רות גורדין:>
אנחנו עוברים לסעיף 20, שהוא נושא נוסף שנותר.

<אילן רויטר:>
ל-17 יש תיקונים בדרך.

<פרץ סגל:>
נרשם שאנחנו נגיש הסתייגות לעניין 14(ג)?
<היו"ר דוד רותם:>
תגישו כמה הסתייגויות שאתם רוצים. אני לא יכול להניח את החוק עכשיו, אז יהיה לכם המון זמן גם לקבוע פגישות עם השר.
<פרץ סגל:>
אני מתנצל שאדוני לא השתכנע.

<היו"ר דוד רותם:>
על-פי התקנון כל זמן שהחוק לא הונח אפשר להגיש הסתייגויות.

<רות גורדין:>
הגענו לסעיף 20. התיקון הוא בסעיף 20(א1). "על אף האמור בסעיף 13" – קראנו רק עכשיו – "רשאי הנציב להעביר את תגובת השופט הנילון לידי המתלונן, או את תמציתה, אם מצא כי הדבר נדרש לצורך בירור התלונה". הפכנו את "במלואה או בחלקה" ל"תמציתה", כיוון שלטעמנו "בחלקה" יכול להוביל למצב שבו חלקים, גם אם הם ניכרים, מושמטים על-ידי הנציב כשהוא מעביר לנילון, וחשבנו ש"תמציתה" מחייב - - 
<מיכל רובינשטיין:>
פראפרזה.

<רות גורדין:>
- - פארפרזה, וזאת היתה החלטת הוועדה.

<אילן רויטר:>
אנחנו חוזרים, לפעמים יהיו מקרים שנרצה להעביר במלואה או בחלקה. זאת אומרת, יהיו גם מקרים שמתאימים לכך. אנחנו לא מבינים למה צריך לחייב - - -
<רות גורדין:>
את התגובה או תמציתה.
<אילן רויטר:>
"חלקה" הוחסר כאן.

<מיכל רובינשטיין:>
התגובה במלואה.

<אילן רויטר:>
יש הבדל בין "תמציתה" ל"בחלקה". ב"בחלקה" אני יכול להביא את הדברים בשם אומרם, אם יש משהו בניסוח. אם את אומרת "תמציתה", את מחייבת אותי לעשות פראפרזה. נניח שיש חלקים שלא צריך, לכן אני חושב שיותר נבון להשאיר גם את "בחלקה" ולא להשמיט.
<רות גורדין:>
"בחלקה" מאפשר לא להעביר חלקים ממנה.
<אילן רויטר:>
הסיפה אומרת שהדבר נדרש לצורך בירור.

<רונית זמיר:>
אני רוצה לחדד את זה, זה לא קריטי כל כך.

<רות גורדין:>
הם יכולים לכתוב משפט אחד שלא ממצה את התגובה.

<מיכל רובינשטיין:>
פארפרזה זה טוב. אתם רציתם, אתם ביקשתם את זה.

<רונית זמיר:>
אפשר לדבר בבקשה? אני רוצה להביא דוגמה, שוב, שלקוחה מהניסיון המעשי שלנו. פה אנחנו אומרים: אם הנציב חשב שהדבר נדרש לצורך בירור התלונה. לצורך בירור התלונה אנחנו מבקשים את תגובת המתלונן או את התייחסותו לקטע מסוים בתגובת השופט, שאותו נצטט אפילו, לא נביא פראפרזה שלו. כל השאר לא חשבו שזה טעון תגובת המתלונן. למשל אם השופט אמר "היה עלי עומס", מה אני צריכה את תגובת המתלונן לעניין הזה, הוא לא יכול לתרום שום דבר לצורך בירור התלונה לעניין הזה. לעומת זאת, אם השופט אמר שהמתלונן אמר בדיון כך וכך, וזה לא נרשם בפרוטוקול, אני רוצה לשאול את המתלונן האם הוא אמר את הדברים המצוטטים האלה. 
<רות גורדין:>
"תמציתה" לא שולל את האפשרות שיהיו ציטוטים.
<רונית זמיר:>
זה שולל את חלקה.

<אילן רויטר:>
את חלקה. זה שולל חלק מהתגובה.

<רות גורדין:>
זה שולל את חלקה מן הטעם הפשוט, שהוספת המלה "בחלקה" מאפשרת לקחת תגובה של שלושה עמודים ולצטט שורה.
<רונית זמיר:>
נכון, אבל אני לא צריכה את תגובתו למה שהשופט אמר, שהיה מוטל עליו עומס. בחלק הזה אני לא זקוקה לתגובת המתלונן, לכן אני רוצה בכל זאת להשאיר איזה מרווח.

<רות גורדין:>
אני מסבירה את המחיר שיש למלה "בחלקה".

<אילן רויטר:>
תראי את הסיפה. כתוב "אם - - - הדבר נדרש לצורך". אם החלק המסוים לא נדרש, לא נעביר. הרי הסיפה אומרת מתי נעביר – כשהדבר נדרש. תארי לך שיש לתגובה של השופט שני חלקים: חלק א' ששם לא נדרש וחלק ב' שנדרש. אם התיקון שלך עובר, תמנעי מאתנו להעביר את חלק ב' כציטוט. אני שואל, מדוע? תני לנו להעביר, אנחנו רוצים להעביר חלק - - -
<רות גורדין:>
אמרנו שני דברים בנפרד.

<אילן רויטר:>
כתוב בסיפה "אם מצא כי הדבר נדרש". החלק שנדרש הוא חלק ב'. תני לנו אפשרות להעביר את חלק ב' כמו שהוא.
<רות גורדין:>
רונית ואתה אומרים שני דברים שונים.

<היו"ר דוד רותם:>
אם הדבר נדרש זה לעניין ההעברה, לא לאיזה חלק.

<אילן רויטר:>
תאר לך, אדוני, שהתגובה כוללת המון דברים ונדרשת התייחסות רק לחלק מסוים. 
<היו"ר דוד רותם:>
תכתבו תמצית.

<אילן רויטר:>
אני רוצה להעביר רק את הציטוט.

<היו"ר דוד רותם:>
מי אמר לך שאתה לא יכול? ממתי בתוך תמצית אי-אפשר להעביר ציטוט?
<אילן רויטר:>
זה מחייב אותנו לעשות תמציות. למה שנסרבל? אני רוצה להעביר את החלק כמו שהוא.
<היו"ר דוד רותם:>
אני רוצה שאתם תעברו על התשובה ותחליטו אם להעביר אותה או לא, שלא תהיה תגובה אוטומטית.

<אילן רויטר:>
אם יש חלק מסוים, אני לא אוכל להעביר את החלק הספציפי? אני אהיה חייב לעשות תמצית?

<היו"ר דוד רותם:>
כן. תעביר את התמצית. תמצית זה כולל את החלק הספציפי.

<רות גורדין:>
אתם מעלים שתי בעיות ב"תמציתה". הבעיה שאילן מעלה היא האם ניתן לצטט - - -
<אילן רויטר:>
לאו דווקא, הבאתי דוגמה. הציטוט הוא דוגמה לעניין של "חלקה".
<רות גורדין:>
אם כתוב תמצית, האם ניתן יהיה לצטט? התשובה היא בוודאי. כשאנחנו מתמצתים משהו זה יכול להיות על דרך של ציטוט חלקים ואי-ציטוט חלקים אחרים. 

השאלה שרונית העלתה היא נפרדת ואחרת. השאלה שרונית העלתה, האם תמצית מחייבת אותי למצות גם חלקים שאינם נדרשים לצורך בירור התלונה. והתשובה שאמר אותה גם היושב-ראש, שאם הדבר נדרש לצורך בירור התלונה וכבר העברת את התגובה, אז אפשר בתמצית מאוד תמציתית לכתוב למשל "וגם היה עומס".
<בת-שבע שרמן-שני:>
איזה אינטרס ציבורי יהיה לי שאני לא אקבל את כל התגובה של השופט?
<היו"ר דוד רותם:>
אין אינטרס ציבורי כזה.

<בת-שבע שרמן-שני:>
למה צריך לתמצת את הכול? תמצית זה אומר שזה משקף את כל מה שכתוב בתלונה. ומה שאומרים בנציבות שלפעמים רוצים התייחסות לנקודה.
<היו"ר דוד רותם:>
אמר אילן בצורה מאוד פשוטה: למה להעמיס עלינו עבודה. 
<רונית זמיר:>
לא.

<היו"ר דוד רותם:>
כן. מה לא? האם אתה רוצה שנוציא את הפרוטוקול? אל תגידו לי "לא". לכם יש טעות. אתם לא מבינים שאני שומע וזוכר. אמרת: למה להעמיס עלינו עבודה.
<אילן רויטר:>
לא התכוונתי להגיד שלא אמרתי. כשאמרתי לא, התכוונתי לומר שזה לא הדבר המרכזי שאמרתי.

<רות גורדין:>
אתם יכולים את התגובה או את תמציתה.

<בת-שבע שרמן-שני:>
אם זה עניין של עומס עבודה. אני מעריכה שמה שאנשים שיש להם עומס עבודה יעשו, הם יעבירו ישירות את התגובה, הם לא יתמצתו. אם אתם רוצים שהם יתמצתו כי אתה חושב שכך הם יעבדו יותר קשה, זה לא ישיג את זה. 
<היו"ר דוד רותם:>
אני לא חושב שהם יעבדו יותר קשה.

<בת-שבע שרמן-שני:>
הם יעבירו את התגובה בלי לתמצת.  

<היו"ר דוד רותם:>
כשמעבירים את התגובות בלי לתמצת, זה יגיע אלי בריקושט, ואז נתקן את החוק עוד פעם. אנחנו לא חוששים, את יודעת, אנחנו יודעים גם לתקן חוק מהר.
<בת-שבע שרמן-שני:>
הם יעבירו שלושה עמודים במקום להעביר עמוד אחד. זאת המטרה?

<רחל ברקאי:>
אם יורשה לי, השאלה אם המלה "תמצית" משקפת גם בקשה להתייחסות לחלק מהתגובה.
<אילן רויטר:>
זה מה שאנחנו מבקשים שיינתן לנו, גם החלק.

<יחזקאל סיבק:>
יש לי הצעה לפתרון, אדוני.

<היו"ר דוד רותם:>
בוא נשמע מה אתה רוצה.

<יחזקאל סיבק:>
אני מבין מה מפריע להם בתמצית. ההנחה שלהם היא שתמצית אומרת שאני צריך כל נושא בתגובה לתמצת. המונח שאני חושב שצריך להשתמש בו זה עיקרי הדברים בצורה כזאת או אחרת. עיקרי הדברים להבדיל מתמצית לא בהכרח מתייחס לכל נקודה שמועלית.
<מיכל רובינשטיין:>
יפה, רעיון טוב.

<רות גורדין:>
אפשר.

<אילן רויטר:>
אני אביא דוגמה. קיבלנו לא מזמן תלונות על שופט מסוים שביקש שנעביר חלק מתגובתו לעיון המתלונן.

<מיכל רובינשטיין:>
למה לא?

<אילן רויטר:>
הוא אומר: חשוב לי שהמתלונן יראה מה שכתבתי.

<היו"ר דוד רותם:>
תעבירו.

<אילן רויטר:>
אבל אדוני כותב "תמציתה". 

<היו"ר דוד רותם:>
אני לא מבין מה הבעיה. אני אסביר לך, כי אתה כנראה לא יודע מה זה תמצית. מותר לך לכתוב לו: תשובת השופט היתה א', ב', ג', ואז לצטט את כל הקטע שהשופט ביקש. זה עדיין תמצית.

<דוד דהאן:>
יש לי רעיון נוסף לפתרון. שופט יכול מיוזמתו, ולציין את זה בחקיקה, שיש לו אפשרות להוכיח את היושרה שלו וטוהר המידות שלו בזה שהוא יבקש בעצמו שיעבירו את התגובה שלו.
<היו"ר דוד רותם:>
זה בדיוק הדבר שאני לא אכניס לחוק. שופט לא צריך להוכיח לך שום יושרה. הבעיה שלכם שכולכם הפכתם להיות דור ששופט את שופטיו. תירגעו. אני לא אתן לכם לשבת על הראש של השופטים.
<דוד דהאן:>
יש להגן בחירוף נפש על השופטים הישרים, אבל החריגים נהנים מזה ועושים מה שהם רוצים.

<היו"ר דוד רותם:>
אין חריגים.

<דוד דהאן:>
יש חריגים. יש ועוד איך יש, הבאתי דוגמה בדיון הקודם.

<מיכל רובינשטיין:>
הייתי מציעה לנסח בדרך הבאה: ראשי הנציב להעביר את תגובת השופט הנילון לידי המתלונן, חלקה או תמציתה, אם מצא כי הדבר נדרש לצורך בירור התלונה. 
<אילן רויטר:>
זאת גם הבקשה שלי.

<רות גורדין:>
זאת היתה העמדה שלהם. אני חושבת שדווקא ההצעה של עיקרי הדברים היא יותר טובה, כי היא לא מאפשרת משלושה עמודי תגובה להגיד רק שורה אחת, אלא היא אומרת שאפשר להבחין בין עיקר לטפל, אבל את העיקר כן לתת.

<מרדכי ורטהיימר:>
אם אנחנו משאירים את סעיפים 20(א) ו-(ב) כמות שהם, המשמעות המעשית היא שלמתלונן יש רק פעולה אחת ואחר כך הוא יוצא מן התמונה. זאת אומרת, הוא לא יודע והוא מחכה להחלטת הנציב שיש לו הסמכות לעשות הכול.

<היו"ר דוד רותם:>
אכן כן.

<מרדכי ורטהיימר:>
לכן, לפי דעתי, כמו גם בחוות הדעת שהגיש נציג לשכת עורכי הדין הוא אומר: אם המתלונן מבקש לראות את תגובת הנילון ואף להגיב עליה, אין מניעה.

<היו"ר דוד רותם:>
כך אומר נציג לשכת עורכי הדין. אז הוא אמר.
<מרדכי ורטהיימר:>
השאלה היא אם זה נכון, גם מבחינת השופט, גם המתלונן וגם הציבור לומר שבחדר מסוים יושב נציב שיש לו סמכויות על. בדקתי את זה. אין מקום בעולם שיש לנציב התלונות סמכות רחבה כזאת על כל פרט – הוא המחליט, הוא קובע מה נכון ומה לא נכון, מתי כן לתת ומתי לא לתת וגם מה לתת. לפי דעתי זה משהו שהוא באופן יסודי לא נכון, וצריך לפחות לקבל את האפשרות שהנילון יקבל - - -
<היו"ר דוד רותם:>
הוא לא יקבל.

<מרדכי ורטהיימר:>
יקבל את התגובה של השופט.
<היו"ר דוד רותם:>
רק אם הנציב יחליט שהוא מעביר לו את זה.
<מרדכי ורטהיימר:>
נניח שהוא יחליט לא להעביר.
<היו"ר דוד רותם:>
אם לא, אז לא. אז הוא לא יקבל.

<מרדכי ורטהיימר:>
זאת אומרת, המתלונן יישאר מחוץ לתלונה עד הסוף, עד שהוא יקבל את החלטת הנציב.
<ברק לייזר:>
סעיף 20(א2) נותן אפשרות לתקוף - - -

<בת-שבע שרמן-שני:>
שיקול הדעת של הנציב מוגבל לזה שהוא חושב שזה פוגע בבירור התלונה.
<מיכל רובינשטיין:>
אוקיי, אבל עדיין יש לו שיקול דעת.

<בת-שבע שרמן-שני:>
נכון, אבל רק אם הוא חושב שזה פוגע בבירור התלונה.

<רות גורדין:>
קצת הקדמנו את הדיון, כי עדיין לא הגענו לסעיף 20(א2).
<מרדכי ורטהיימר:>
אני עדיין לא שמעתי נימוק אחד מדוע צריך למנוע מהמתלונן לקבל את תגובת - - -

<היו"ר דוד רותם:>
כי אני לא אעמיד את השופט מול המתלונן ואני לא אעמיד את השופט במצב של סחיטה ובמצב של איומים, וזה מה שקורה עם כל התלונות האלה.
<מרדכי ורטהיימר:>
זה אחר-כך, אחרי שההליך נגמר.

<היו"ר דוד רותם:>
אחרי שההליך נגמר, בשביל מה המתלונן צריך לקבל את התגובה של השופט? כדי שהוא יוכל להתחיל מערכת חדשה?
<מרדכי ורטהיימר:>
כשהוא מגיש את התלונה נגד השופט, הוא מגיש אחרי שהוא קרא את ההחלטה של השופט והחליט שבנקודות אלה ואלה זה מחייב תלונה לנציב תלונות הציבור על שופטים.

<היו"ר דוד רותם:>
איזו החלטה של השופט? לא הבנתי.

<מיכל רובינשטיין:>
דנו בנושא הזה בהרחבה בפעם הקודמת, אדון ורטהיימר.
<היו"ר דוד רותם:>
אחרי שההליך המשפטי נגמר הולכים לערעור.

<אילן רויטר:>
אם אני שומע נכון את היושב-ראש, הוא מוריד את (א2).
<רות גורדין:>
נגיע לזה, פשוט עורך-הדין ורטהיימר מעט הקדים.

סעיף 20(א2) בהמשך לדיון הקודם ולדיון שלפניו הסתמן כיוון בוועדה של העברת כל תגובת שופט נילון אל המתלונן. בדיון הקודם ביקש היושב-ראש, שמילא את מקומו של היושב-ראש הקבוע, לברר כיצד הדברים עובדים בלשכת עורכי-הדין ובמקומות אחרים. הבירור שערכנו העלה שלא בכל מקום זה עובד אותו דבר, אבל ככלל היה והמתלונן מבקש לקבל את תגובת הנילון, הרי שאין מניעה לכך. לכן ניסחנו את סעיף (א2) בהתאמה, על דעת משרד המשפטים. "הנציב יעביר את תגובת השופט הנילון או את תמציתה לידי המתלונן, אם ביקש זאת המתלונן והנציב סבר כי הדבר לא יפגע בבירור התלונה - - - ". 

<אילן רויטר:>
על דעת משרד המשפטים? 
<רות גורדין:>
סליחה, שלא על דעת משרד המשפטים.

<רות גורדין:>
בהמשך להחלטת הוועדה "הנציב יעביר את תגובת השופט הנילון או את תמציתה לידי המתלונן, אם ביקש זאת המתלונן והנציב סבר כי הדבר לא יפגע בבירור התלונה". ייתכן שיש גם להוסיף כאן "ואם הדבר אינו מנוגד לכל דין", כגון סעיפים 68 ו-70 לחוק בתי המשפט, על מנת שלא יועברו דברים שפוגעים באיסור פרסום של בית משפט לענייני משפחה, עניינם של קטינים.
<היו"ר דוד רותם:>
בסעיף קטן (א2) מה שעשיתם זה דבר נורא פשוט – רק אם הוא יבקש, הוא יקבל את התמצית. אם הוא לא יבקש, הוא לא יקבל כלום. בסדר. יותר עבודה.

<מורן פרוינד:>
בסעיף קטן (א2) הכוונה שאם הוא יבקש אז הוא יקבל, אלא אם כן זה אסור על-פי דין.
<היו"ר דוד רותם:>
סעיף קטן (א2) מפעיל את סעיף קטן (א1).

<אלעזר שטרן:>
אלה שני דברים שונים.

<רות גורדין:>
אלה שני דברים שונים.

<רונית זמיר:>
אדוני, אנחנו סבורים שסעיף קטן (א2) לא נחוץ. אני רוצה להדגים לאדוני איך זה יעבוד בפועל, כי לפעמים כשמנסחים חוק קשה לדמיין איך זה ייראה. קודם כול, יש פה שני תנאים שכתבתם "הדבר לא יפגע בבירור התלונה", והשני, שזה לא יפגע בכל דין, ויש פחות בעיה עם זה. 
"לא יפגע בבירור התלונה" – אני מנסה לדמיין סיטואציות שהנציב יקבע שזה יפגע בבירור התלונה. הסיטואציה העיקרית שאני יכולה לדמיין זו סחבת מאוד-מאוד גדולה בתהליך הבירור. המתלונן מבקש את זה, נגיד לו: אי-אפשר להעביר את זה כי זה יגרום לסחבת. המתלונן יגיד: לא אכפת לי שתהיה סחבת, מבחינתי שייקח הבירור שנה. זה יגרום להמון סרבול בתהליך הבירור והתכתבויות אין-סופיות עם המתלונן במהלך הבירור.
<רות גורדין:>
זכות התגובה המשנית - - -
<רונית זמיר:>
אולי את תוכלי לסייע לי. כשחשבת שזה לא יפגע בבירור התלונה, אני יכולה לחשוב שזה יכול לפגוע בבירור התלונות בכללותן. למשל שופטים יימנעו מלכתוב בתגובה שלהם את התגובה האוטנטית והאמיתית אם הם יידעו שזה ילך למתלונן. זה בירור התלונות בכללותן. בבירור התלונה הספציפית מה עלה בדעתך כשניסחת את זה? איזה סיטואציות למשל?
<רות גורדין:>
אני מבינה שאתם מעדיפים שהוא תמיד יוכל להעביר את זה למתלונן.
<אילן רויטר:>
לא. אנחנו רוצים להוריד את סעיף קטן (א2), להוריד כליל.

<היו"ר דוד רותם:>
ואז מה יקרה? נניח נוריד את סעיף קטן (א2), מה יקרה כשנוריד אותו?
<רונית זמיר:>
רק כשהנציב סבור שזה דרוש לבירור התלונה.
<היו"ר דוד רותם:>
שכנעת אותי.

<אילן רויטר:>
מספיק סעיף קטן (א1).
<אורי מקלב:>
אדוני היושב-ראש, קודם כול, אני מבין שיש עוד שינוי בנוסח.

<היו"ר דוד רותם:>
יש הרבה שינויים בנוסח.

<אורי מקלב:>
בנקודה הזאת. יש הרבה שינויים, בוודאי. בנוסח הראשון כתוב, "אם מצא כי הדבר נדרש לצורך בירור התלונה". דהיינו, זה דבר שצריך להיות חיובי. הנוסח עכשיו הוא נוסח מקל יותר מצד המתלונן.
<היו"ר דוד רותם:>
איזה?

<אורי מקלב:>
"הנציב סבר כי הדבר לא יפגע בבירור התלונה."

<רות גורדין:>
לא. אלה שני דברים שונים. יהיו שני סעיפים: האחד, סמכות לנציב להעביר את התגובה אם הוא צריך את זה כדי לברר את התלונה, וזאת הסמכות שהיא רק הגיונית. עכשיו זה לבקשה. אם המתלונן מבקש לקבל תשובת שופט נילון, מה הרציונל שלא לאפשר את זה אם זה לא פוגע בבירור התלונה? זאת אומרת, זו תמונת הראי של (א1). אם הנציב צריך את זה לבירור התלונה, ברור שהוא יעביר, אבל אם המתלונן רוצה לקבל, וזה לא ופגע בשום דבר, זה לא פוגע בבירור התלונה, מה הטעם שלא להעביר לו את תגובת השופט הנילון?
<אורי מקלב:>
בדיונים הקודמים מצאנו לנכון שיכול להיות שבדברי השופט יש עניין למתלונן כדי להפריך, כדי לשנות. זה מצד אחד. מצד שני, אמרנו ששופט יכול לענות הרבה תשובות, שחלק אישיות, ואנחנו לא חושבים שהכול חייב להיות.
<רות גורדין:>
לכן זה תמציתה.

<אורי מקלב:>
היינו יכולים לנקוט בנוסח שלא יפגע בשופט עצמו.

<רות גורדין:>
אפשר "בשופט עצמו".

<אילן רויטר:>
לטעמי השמטה של סעיף קטן (א2) יותר מוצלחת, כי אין בו צורך - -
<אורי מקלב:>
שלא יפגע במשיב.

<אילן רויטר:>
- - אם צריך את זה לבירור ממילא נעביר את זה לפי סעיף קטן (א1). למה צריך את סעיף קטן (א2)?

<רות גורדין:>
סעיף קטן (א2) זה משהו אחר, זה לבקשת מתלונן.

<אילן רויטר:>
אם הוא יבקש. אם צריך את זה לבירור, אני אעביר. ואם לא צריך? למה? כדי לספק סקרנות?

<בת-שבע שרמן-שני:>
מה שחבר הכנסת מקלב אומר שיכול להיות שאתה לא צריך - - -
<אילן רויטר:>
אם לא צריך, אני לא אעביר.

<רות גורדין:>
הסברנו שיש כלי עבודה שהוא יכול לעשות בהם שימוש אם הוא מקבל את תמצית התגובה.
<מיכל רובינשטיין:>
למי? למתלונן? 
<רות גורדין:>
למתלונן.

<מיכל רובינשטיין:>
העניין הוא שזה יפתח פתח לעימותים בין המתלונן לשופט הנילון. מה יגיד המתלונן? השופט לא אומר את האמת, ואז יתחיל איזה עימות. זה לא הליך משפטי. תבינו, אין כאן חקירות. לדעתי זה מסוכן ביותר, לכן הייתי משאירה את זה לשיקול דעת הנציב.

<רות גורדין:>
בלשכת עורכי-הדין זה עובד כך.

<יחזקאל סיבק:>
אנחנו סבורים שצריך להשאיר את סעיף (א2).
<אילן רויטר:>
רות גורדין, זה לא בחוק, זה שיקול הדעת שלהם - -

<רחל ברקאי:>
את עוסקת בשופטים, זה סיפור אחר לגמרי - -
<אילן רויטר:>
- - כאן את רוצה לשים את זה בחוק, את רוצה לאכוף את זה עלינו, ולזה אנחנו מתנגדים בסעיף קטן (א2).

את רוצה לאכוף עלינו.

<רחל ברקאי:>
- - היינו עורכי-דין בעברנו, אנחנו שופטים.

<יחזקאל סיבק:>
צריך לקרוא את סעיף קטן (א2) טוב. אני חושב שסעיף קטן (א2) מאזן היטב את כל מה שאמרו פה.
<היו"ר דוד רותם:>
את סעיף קטן (א2) אפשר להוריד.

<אילן רויטר:>
להוריד זה טוב.

<יחזקאל סיבק:>
קטונתי, אבל אני יכול להגיד את העמדה שאני מבטא פה?

<היו"ר דוד רותם:>
בוודאי.

<יחזקאל סיבק:>
אני חושב שסעיף קטן (א2) הוא בהחלט תמונת הראי של סעיף קטן (א1), וזאת אמירה נכונה גם משפטית וגם פרקטית. וסעיף קטן (א2) הוא בדיוק התשובה למי שחושב שלא צריך לתת לציבור כל פיפס שמתנהל במסגרת הבדיקה הזאת. האיזון הוא לתת לציבור להרגיש שמשהו מתנהל. זה השיתוף הכי מינימלי שיכול להיות. אפשר יהיה להעביר את זה בתמצית, גם מהתמצית מוציאים פה את העובדות שפוגעות בבירור התלונה. זה המינימום, אין פחות מזה. אדוני, גם צריך להבין שאיפול מקסימלי הוא לא בהכרח טוב גם לצד שמתלוננים נגדו, כי הוא יוצר תמיד איזו תחושה שקורה משהו מוזר ואפל, איזה דילים, וזה לא קורה. יתנו למתלונן תמצית, התמצית הזאת תהיה פשוטה, ברורה, לא יהיו בה דברים אישיים.
<רות גורדין:>
גם לא כל אחד יבקש.

<יחזקאל סיבק:>
גם נכון.

<דוד דהאן:>
עוד רעיון. להעביר העתק למבקר המדינה.

<היו"ר דוד רותם:>
למה למבקר המדינה ולא ליושב-ראש ועדת החוקה?
<דוד דהאן:>
הם גוף מבקר יותר.

<מרדכי ורטהיימר:>
האם על מה שישלח הנציב למתלונן הוא יכול להגיב?
<היו"ר דוד רותם:>
לא.

<יחזקאל סיבק:>
יש שאלה משפטית לגבי סעיף קטן (א2), לגבי אפשרות התקיפה.

<בת-שבע שרמן-שני:>
אם הוא לא יכול להגיב, הסעיף הזה מיותר.

<ברק לייזר:>
במחלקה המשפטית יתחילו להתעסק - - -

<היו"ר דוד רותם:>
מכיוון שאפשר להעביר את התמצית רק אם זה נדרש לצורך בירור התלונה, ודאי שהוא יוכל להגיב על זה.
<בת-שבע שרמן-שני:>
אם הסעיף יורד. אבל חבר הכנסת מקלב העלה נקודה שייתכן שהנילון יבקש את התגובה, ובעקבות התגובה תהיה לו תגובה שתעזור לבירור העניין. לא תמיד הנציב שמקבל מבין שיש צורך.
<היו"ר דוד רותם:>
אני לא צריך בשביל את זה סעיף קטן (א2), זה כבר בסעיף קטן (א1).
<בת-שבע שרמן-שני:>
אם אנחנו אומרים ששיקול הדעת של הנציב הוא היחיד שיכול לקבוע האם זה נדרש או לא נדרש, באמת מספיק סעיף קטן (א1). מה שהבנתי מהדברים של חבר הכנסת מקלב, שלפעמים התגובה שמתקבלת על-ידי הנילון ל - - -
<אורי מקלב:>
לתלונה.

<בת-שבע שרמן-שני:>
הם יכולים להועיל לבירור העניין. יכול להיות שיש נקודה שהנציב לא חשב שצריכה עוד בירור, וברגע שזה הגיע למתלונן, זה עלה.
<היו"ר דוד רותם:>
לכן הוא יוכל להגיב, כי כתוב בסעיף קטן (א1), אם זה דרוש לבירור התלונה.
<רות גורדין:>
ביוזמת הנציב בעניין.

<אורי מקלב:>
הנציב לא בקיא בכל העניין.

<היו"ר דוד רותם:>
אם הנציב לא בקיא בכל העניין, המצב חמור מאוד, הוא שופט בית המשפט העליון בדימוס.
<אורי מקלב:>
מה שלנגד עיניו זו התלונה, ועכשיו יכולה להיות התגובה של אותו שופט. התגובה יכולה לספר, להגיד דברים ולתת רקע. השופט לא ער לכך שיכול להיות שצריך לשלוח את זה, לפי התגובה לא נראה לו שהוא צריך לשלוח את זה למתלונן, מה שאין כן אם אנחנו שולחים למתלונן את התמצית של הדברים, מבלי שזה פוגע בשופט, ואז אנחנו נותנים אפשרות למתלונן - - -
<היו"ר דוד רותם:>
חבר הכנסת מקלב, אתה צודק במאת האחוזים, אבל תבין שסעיף קטן (א2) רק פוגע בעניין הזה. בסעיף קטן (א2), מתי הוא יקבל? אם הוא יפנה. נגיד שהתלוננתי על שופט, אני לא מכיר את החוק, אני אדם מן הרחוב. שלחתי תלונה, השופט הגיב. בנציבות רואים את זה ואומרים: כדי לברר את התלונה נעביר את זה למתלונן והוא יגיב על זה.
<אורי מקלב:>
זה לא סותר. 
<רות גורדין:>
זה סעיף קטן (א1).

<אורי מקלב:>
זה יישאר בכל מקרה. 
<רות גורדין:>
זה יישאר. 

<אורי מקלב:>
סעיף קטן (א2) מוסיף על הדבר.

<רות גורדין:>
אני רק מזכירה שבדיון, לא האחרון, אלא זה שלפניו, הנציבות הציגה את דרכי עבודתה, ובקרב חברי הוועדה התעוררה תרעומת על כך שתגובת המתלונן יכולה להגיע רק בבקשה לעיון חוזר על החלטה של הנציב שהיא כבר סופית, ולכן הבקשה היתה לנסח איזו חובה להעביר את תגובת השופט הנילון. הלכנו למשהו מעט שונה כדי לרכך את החובה שעליה חברי הוועדה דיברו בדיון שלפני הקודם ואמרנו: רק אם המתלונן ביקש זאת – וגם לא רצינו לפגוע בנציב – והנציב סבר שלא יהיה בכך כדי לפגוע בבירור התלונה. 

<היו"ר דוד רותם:>
למה זה מפריע לכם?

<אילן רויטר:>
אדוני, כמו שאמרה חברתי, ד"ר זמיר, הביטוי הזה "לא יפגע בבירור התלונה", למה הכוונה? מתי יהיה המקרה שנגיד לו: אדוני, זה פוגע?
<רות גורדין:>
אנחנו יכולים להוריד אותו.

<אילן רויטר:>
אבל אז זה אומר שבכל פעם שהוא יבקש, אנחנו צריכים לתת, ואנחנו אומרים שזה פוגע. בישיבה הקודמת הסברנו - - - 

<אורי מקלב:>
אם הנציב סבור שזה יכול לפגוע, הוא לא יענה לו.

<היו"ר דוד רותם:>
נניח שיהיה כתוב "הנציב יעביר את תגובת השופט הנילון או את תמציתה לידי המתלונן, אם ביקש זאת המתלונן והנציב סבר כי הדבר נדרש לצורך בירור התלונה".
<אילן רויטר:>
כמו בסעיף קטן (א1).
<היו"ר דוד רותם:>
פה מטילים סתם - - -

<בת-שבע שרמן-שני:>
זה מיותר.

<אילן רויטר:>
אני בעד מה שאדוני אמר שאין צורך בסעיף קטן (א2).

<היו"ר דוד רותם:>
אני יודע שאתה בעד, אבל זה מטיל חובה על המתלונן לבקש. למה אני צריך את זה?

<רחל ברקאי:>
זה מטיל חובה וזה מיותר לחלוטין.

<יחזקאל סיבק:>
למתלונן זה לא עול.

<אורי מקלב:>
אדוני היושב-ראש, כך זה הפוך, זה רק בגלל שהוא מבקש.

<רות גורדין:>
לא רק, זה גם וגם. 

<אורי מקלב:>
זה מייתר את זה.

<רות גורדין:>
זה לא מוסיף על זה.

<היו"ר דוד רותם:>
אורי מקלב, אל תדאג, אני מבטיח לך דבר אחד, מי שמתלונן נגד שופט זה מלחמת חורמה. אין משחקים.

<רחל ברקאי:>
חייבים להשאיר את שיקול הדעת לנציב.

<אורי מקלב:>
השאלה היא מה אנחנו רוצים.

<דוד דהאן:>
הבעיה היא הפרסום. שקשה לפרסם.

<היו"ר דוד רותם:>
המשמר האזרחי לא מדבר פה מתי שהוא רוצה. פה מצביעים ומבקשים רשות דיבור.
<אורי מקלב:>
לחבר הכנסת יש פריבילגיה.

<היו"ר דוד רותם:>
לחברי הכנסת מותר הכול לעשות.

<אורי מקלב:>
הייתי באמצע דברי. הרי אנחנו רוצים ליצור כאן מצב שהנציב הוא לא רק פקיד שמקבל תלונות הציבור, אנחנו עושים קצת יותר. אם כל התהליך הוא רק כדי שיהיה מקום להתלונן על השופט, אז אדם שולח את תלונתו, ובזה נגמר הסיפור. אבל בכל אופן יש כאן נציב ששומר, יש כאן איזה הליך, ומצד שני, אני באמת מקבל, זה לא הליך משפטי. לא כל מה שהשופט עונה, חייבים לחזור ולענות, אין כאן תהליך משפטי שלם. מהתשובה הזאת שהמתלונן מקבל, ולא רק בסוף, הוא מקבל אינדיקציה במקרים שזה לא פוגע ולא מחזירים את התשובה במלואה ומגבילים רק לכך שהמתלונן ביקש זאת, אנחנו עושים סייג, וזה לא משהו סטנדרטי. המתלונן מבקש, זה אחד. אחרי זה הנציב בודק האם יש בתשובה משהו – קודם כול, הוא לא חייב לשלוח את כל התשובה, הוא יכול לשלוח תמצית של התשובה ואם זה לא פוגע בשופט. בהחלט יכול להית שמהתשובה הזאת או שהמתלונן מסתפק בה ויבין שזאת התשובה וזה בסדר. הוא גם יודע מה השופט ענה, וזה גם חלק מהתהליך. הוא לא רק שולח את התלונה לתיבת מכתבים, ובזה נגמר הסיפור. מבחינתו, אם זה רק כך, אנחנו לא צריכים לקרוא לזה "נציב תלונות", בשביל מה אנחנו צריכים את זה? אפשר למנות מישהו באיזו צורה לקבל תלונות על שופטים, אין כאן תהליך שהוא טיפה יותר ציבורי אם אנחנו לא נותנים את האפשרות שאם הוא מבקש זאת ואין פגיעה, שהוא יקבל את התשובה. זה עושה איזה תהליך, משהו שנותן יותר שקיפות, משהו יותר ציבורי, שנותן תשובה גם למתלוננים.

<היו"ר דוד רותם:>
מי שבודק את ההתנהלות של השופט זה הנציב, לא הציבור. איחרת, לא שמעת את עורכת-הדין שרמן-שני.
<אורי מקלב:>
כל אחד יגיד - - -
<היו"ר דוד רותם:>
תגידי לו עוד-פעם. תעשי לי טובה, תגידי לו, שהוא ייהנה.

<בת-שבע שרמן-שני:>
אני מצטערת, אבל בעניין הזה אני לא יכולה להגיד מה שהיושב-ראש מבקש ממני, אני אגיד משהו אחר. 
<היו"ר דוד רותם:>
אני אגיד את מה שאמרת קודם.

<בת-שבע שרמן-שני:>
אני לא חושבת שהסעיף הזה מאוד חשוב בתור אחת שהגישה הרבה תלונות וחיכתה לשמוע מה התשובה של הנציב ופחות עניין אותה מה ענה הדיין כשהגשנו עליו תלונות. מה שכן, אני מוחה על הטענה כביכול שמי שמגיש תלונה זה מלחמת חורמה וזה איזה עניין אישי. מי שמגיש תלונה, לפחות אנחנו, שמגישים תלונות - - -

<היו"ר דוד רותם:>
אני לא אמרתי "עניין אישי".

<בת-שבע שרמן-שני:>
לצורך ניהול המערכת יש לנו עניין בטובת הנושא, בטובת המערכת, אנחנו חושבים שהיא צריכה להתנהל כמו שצריך, לכן אנחנו מגישים את התלונות לנציבות. 
הדוגמאות שהבאתי לעניין הפרסום, אם זה במכתב לשר, אם זה במכתב לוועדה ואם זה יציאה לתקשורת זה גם בעניין התנהלות המערכת. והשאלה אם אנחנו רוצים שתהיה מערכת טובה או מערכת לא טובה. זה לא אישי, זה לא מלחמת חורמה. אין לנו שום דבר נגד דיין זה או אחר, או נגד שופט זה או אחר. אני הולכת לישון בשקט.

<היו"ר דוד רותם:>
אין לכם נגד דיין, אתם רק לא רוצים שימנו אותו לבית הדין הגבוה, כי הוא אמר משהו.
<בת-שבע שרמן-שני:>
אני חושבת שזה לא לטובת הציבור שישב דיין כזה בבית הדין הרבני הגדול בשל הגישה שהוא מייצג או הדרך שבה הוא מתנהל. זו לא מלחמת חורמה, זה לא אישי.

<היו"ר דוד רותם:>
מה זה לא אישי? זה מאוד אישי. את לא רוצה את הדיין הזה. את רוצה דיין אחר.
<בת-שבע שרמן-שני:>
אני לא רוצה דיין אחר, אני רוצה דיין טוב.

<היו"ר דוד רותם:>
בסדר, אבל את לא רוצה את הדיין הזה. אז מה זה אם לא מלחמת חורמה? זו ודאי מלחמת חורמה.

<רחל ברקאי:>
יש קונצנזוס על מחיקה של סעיף קטן (א2).

<מיכל רובינשטיין:>
אפשר לבטל את סעיף (א2)?
<היו"ר דוד רותם:>
קונצנזוס, אתם יודעים, קונצנזוס מתקבל פה רק כשהיועצת המשפטית אומרת לי שאפשר להוריד...
<מיכל רובינשטיין:>
אנחנו שואלים את היועצת המשפטית ואת היושב-ראש. אנחנו באמת סבורים שחייבים לאפשר לנציב שיקול דעת מוחלט בעניין הזה. מרגע שהמתלונן יוכל לבקש את תגובת השופט הנילון, כולם יבקשו את זה, ותתחיל סדרה של עימותים – בקשה, תגובה לבקשה, תגובה לתגובה וכו' וכו'. 

<בת-שבע שרמן-שני:>
זה רק בהנחה שיש התייחסות לתגובה. אפשר להגיד שמעבירים, אבל התגובה, אלא אם כן היא נתבקשה, היא לא תתקבל. כמו שבבית המשפט אתה לא תמיד יכול להגיש תגובה.

<מיכל רובינשטיין:>
סליחה, לא סיימתי.

<היו"ר דוד רותם:>
בת-שבע שרמן-שני, אי-אפשר. אנחנו מדברים על תלונות נגד שופטים שאנחנו רוצים שיבדקו.
<מיכל רובינשטיין:>
הנציב יודע איך לברר את התלונות, יש לו הדרכים שלו, הוא רשאי לפנות למי שהוא רוצה, לצדדים שלישיים, לבקש מסמכים, למזכירות בית המשפט – הוא יודע לברר את התלונה וכך הוא עושה וכך הוא פועל, ואין שום צורך להתחיל להעביר את זה - - -
<היו"ר דוד רותם:>
האם אתם גם מסתובבים בבתי המשפט בארץ?
<אילן רויטר:>
בתקופה הקודמת עם הנציבה הקודמת הסתובבנו, לא לצורך בירור תלונה קונקרטית.
<היו"ר דוד רותם:>
מכיוון שזה גם ביוזמתכם, מספיק שתבקרו בבתי המשפט.

<אילן רויטר:>
לא חשבנו על נוהלי עבודה אחרי שיהיה תיקון החוק. אני מניח שהנציב ייתן את דעתו.
<רונית זמיר:>
היום אנחנו לא מבקרים.

<אילן רויטר:>
בתקופה של הנציב הזה אנחנו לא מבקרים.

<היו"ר דוד רותם:>
בת-שבע שרמן-שני, תגידי להם שיבקרו בבתי הדין הרבניים.

<בת-שבע שרמן-שני:>
ברחבת המשביר בסביבות 10:00...
<מיכל רובינשטיין:>
יש כל כך הרבה תלונות וכל כך הרבה תלונות אישיות, וכל מתלונן שלא מוצאת חן בעיניו פסיקתו של השופט במהלך הדיון מוצא את הדרך להגיש תלונה.
<בת-שבע שרמן-שני:>
על פסיקה אי-אפשר להגיש תלונה.

<מיכל רובינשטיין:>
לא על פסיקה, על דרך ההתנהלות ועל מה שקורה באולם בית המשפט ועל כך שהשופט לא מוצא חן בעיניו והוא מרגיש שהוא עומד לפסוק נגדו, אז תוגש תלונה, או שהוא מתכוון לבקש לפסול אותו.
<בת-שבע שרמן-שני:>
לפסול לא מבקשים בתלונה. מה זה קשור לנציבות?

<מיכל רובינשטיין:>
הוא לא מבקש, בכוונתו, אז הוא יפנה לנציב בתלונה. יש בלי סוף תלונות, תאמיני לי. אין לזה גבול.

<היו"ר דוד רותם:>
השופטת רובינשטיין, לא נעים לי להגיד לך, מכיוון שהרבה שנים "בזבזתי" בבתי המשפט, יש כמה שופטים שההתנהלות שלהם - - -
<דוד דהאן:>
חריגים.

<מיכל רובינשטיין:>
אני לא אומרת.

<דוד דהאן:>
יש חריגים, ועוד איך יש. 

<מיכל רובינשטיין:>
אני לא אומרת שאין, אני מדברת לגבי ריבוי התלונות, מתי הן מגיעות ומדוע הן מגיעות.

<דוד דהאן:>
יש לי ראיות חותכות. אם אתם רוצים, אני יכול להציג.

<פרץ סגל:>
אדוני, סוכם שסעיף (א2) יורד ונשאר רק סעיף (א1)?
<רות גורדין:>
לא סוכם דבר.

<היו"ר דוד רותם:>
עוד לא סוכם. גם אם סוכם, מחר זה יכול להשתנות. עד שאני לא מצביע על החוק שום דבר לא סוכם.
<פרץ סגל:>
העמדה שלנו על כל פנים שסעיף (א2) מיותר, ובייחוד שיש פרוצדורה של עיון חוזר. נראה לנו שהחששות מוגזמים.

<יחזקאל סיבק:>
סעיף (א2) הוא בסיסי למתלונן.

<רות גורדין:>
בהתאם להחלטת הוועדה בדיון שלפני האחרון ניסחנו את סעיף (א2) בעדינות ביחס למה שהוועדה רצתה. זאת המלצתנו ואנחנו חושבים שכך הדברים יכולים לעמוד באופן שלם יותר ומאוזן יותר.

<רחל ברקאי:>
אם בכל אופן אתם מבקשים להותיר את ההוראה הזאת, אולי נחזור להצעה של היושב-ראש.

<היו"ר דוד רותם:>
להצעות של היושב-ראש אין שום - - -
<רחל ברקאי:>
אני חוזרת על ההצעה: אם ביקש זאת המתלונן והנציב - - -

<היו"ר דוד רותם:>
השופטת ברקאי, כמה שנים את שופטת?

<רחל ברקאי:>
עשיתי חישוב לפני כמה ימים וגיליתי ש-18 שנה. זה הרבה מדי.

<היו"ר דוד רותם:>
עוד לא הגעת למסקנה שלא חשוב מה אומר הבן-אדם, היועץ המשפטי הוא הקובע?
<רחל ברקאי:>
קלטתי שיש לזה משקל רב.

<היו"ר דוד רותם:>
זה לא רק פה, פה משקל הכובד הוא עצום.

<רחל ברקאי:>
רציתי לחזור להצעה שאדוני אמר קודם לכן, שאם ביקש זאת המתלונן ולא שהנציב סבר כי הדבר לא יפגע בבירור, אלא לאמץ את הנוסח שכתוב בסעיף (א1), שהדבר נדרש.
<רות גורדין:>
זה כמעט עקר, זה כמעט חוזר על סעיף (א1), למעט היוזמה. סעיפים עקרים זה לא דבר כל כך טוב.

<מיכל רובינשטיין:>
מה זה "לא יפגע בבירור התלונה"?

<היו"ר דוד רותם:>
רבותי, מכיוון שאני לא הולך להצביע היום, אנחנו נחליט מה לעשות עם זה.

<אילן רויטר:>
לא קיבלנו תשובה מה זה "לא יפגע בבירור התלונה".

<מיכל רובינשטיין:>
איך את מפרשת "לא יפגע בבירור התלונה" - - -

<אילן רויטר:>
זה נוסח בעייתי. אם את מורידה את זה, זה אומר שתמיד מעבירים.
<(היו"ר אורי מקלב, 12:33)>
<רות גורדין:>
רק אם לא יפגע בכל דין.
<אילן רויטר:>
אם את מורידה את זה, זה אומר שתמיד מעבירים. 

<היו"ר אורי מקלב:>
אם הוא יענה תשובה, זה יכול לפגוע בו.

<מיכל רובינשטיין:>
למה שזה לא יפגע בשופט?

<היו"ר אורי מקלב:>
זה יכול לפגוע באדם אישית, הוא יכול לפרסם.

<מיכל רובינשטיין:>
צריך נוסח אחר שיהיה לו בשר. כמו שאומר אילן רויטר, מה זה "לא יפגע בבירור התלונה"? 

<רונית זמיר:>
זה יפגע בבירור התלונות בכללותן.

<אילן רויטר:>
הנציב צריך לנמק, ויפנה אליו המתלונן. המתלונן יפנה ויגיד: אדוני הנציב, הב לי בבקשה את תגובת השופט. אם יהיה סעיף קטן (א2) על כנו הנציב יצטרך לנמק. איך הוא ינמק? תני לי בבקשה דוגמה לכך שהוא יאמר: אדוני, אינני מעביר לך כי זה "יפגע בבירור התלונה". לטעמנו במונח הזה אין ממשות.  אנחנו חושבים שגם אם אתם סבורים שצריך להשאיר את הסעיף, בניסוח הזה אנחנו לא מבינים איך להתמודד אתו, לא ירדנו לסוף דעתכם, לכוונתכם.
<רות גורדין:>
לכן אולי נעשה כדבר הבא. נותיר את הסעיף כמות שהוא, למעט "כי הדבר לא יפגע בבירור התלונה", ונמתין לניסוח אחר על סמך הניסיון שלכם, שמשמעותו תהיה מקרים מהניסיון המצטבר שלכם שבהם לא תרצו להעביר את תגובת השופט הנילון וקטגורית מה הטעמים שבגינם לא תרצו להעביר, ובלבד שזה לא יהיה סעיף עקר באופן שהוא חוזר על סעיף קטן (א1). 

<היו"ר אורי מקלב:>
סיימת?
<רות גורדין:>
אני מחכה לתשובה.

<היו"ר אורי מקלב:>
למחוק בכלל את החלק הזה ש"הנציב סבר כי הדבר לא יפגע בבירור התלונה", אנחנו פוגעים פה בנילון, מכיוון שאם נקבל את זה, יצא שאם ביקש זאת המתלונן וזה אינו מנוגד לכל דין, הנציב יצטרך להעביר את תמצית התגובה אפילו. אנחנו רוצים לתת את הסמכות בידי הנציב שלא תמיד יצטרך לתת את זה. הצענו הצעה שזה לא יפגע בנילון, אומרת השופטת רובינשטיין שזה לא מספיק. מה זה לא יפגע בו? בפרטיות שלו? אנחנו רוצים יותר להרחיב, אני מבין את זה. התוספת היא לטובת הנילון, כדי לא לחייב את הנציב בכל עת ובכל בקשה לתת את התמצית.
<מיכל רובינשטיין:>
להשאיר לו את שיקול הדעת, השאלה באיזה מקרים.

<היו"ר אורי מקלב:>
אם שיקול הדעת הוא רק אם זה נדרש לצורך בירור התלונה, זה מיותר.

<מיכל רובינשטיין:>
רק כשהמתלונן מבקש.

<היו"ר אורי מקלב:>
יכול להיות שאם הוא לא מבקש, השופט לא צריך לשלוח את תמצית התגובה כי זה יכול לעורר משהו. לפעמים ב"אם ביקש" זה אומר שאם יש בקשה, אני אבדוק אם צריך לתת. אם נשאר רק סעיף קטן (א1) זה אומר שרשאי הנציב להעביר, ולכאורה הוא צריך לחשוב אם להעביר, כי אולי יש כאן תלונה שיכולה להתברר. אם אנחנו מוסיפים אחר-כך את סעיף קטן (א2) זה ממקד למקרה שהיתה פנייה, ואז הוא צריך לחשוב. אם אנחנו נקבל או לא נקבל, יכול להיות שנקבל לחציה; ואם כן נקבל את הסעיף, הוא צריך להיות מנוסח טוב. זה נכון שאיך שלא יהיה, "כי הדבר לא יפגע בבירור התלונה", זה לא טוב. צריך למצוא ניסוח נכון. 

<מיכל רובינשטיין:>
זה לא מספק.

<היו"ר אורי מקלב:>
מציעה היועצת המשפטית להשאיר את זה פתוח ולשמוע הצעות לניסוח בסעיף הזה.
<מיכל רובינשטיין:>
או לחילופין לבטל, ואז יש שיקול דעת לנציב.

<היו"ר אורי מקלב:>
הבנו. אנחנו לא מדברים על איך לכתוב נוסח שאנחנו מבטלים, אנחנו לא מוציאים מילותינו לריק. אם כן יהיה, לכל הפחות שזה יהיה ניסוח מתאים ונכון. בבקשה. 
<יחזקאל סיבק:>
לא לעניין של סעיף קטן (א2). שאלה כללית לגבי סעיף קטן (א1). למה זה "על אף האמור בסעיף 13"? מה ההחרגה מסעיף 13?
<רונית זמיר:>
בסעיף 13 יש דלתיים סגורות.

<אילן רויטר:>
סעיף 13 בדלתיים סגורות, אסור להעביר כלום, לכן אתה חייב להחריג.

<יחזקאל סיבק:>
הוא צד.
<(היו"ר דוד רותם, 12:37)>
<רונית זמיר:>
זה לא משנה. לכולם יש דלתיים סגורות.

<אילן רויטר:>
דלתיים סגורות זה אומר לכולי עלמא, לכן אתה צריך להחריג.

<רונית זמיר:>
אדוני, טענה נוספת שרציתי בהקשר הזה לומר היא שגם אם יש נוהג כזה או אחר בגוף כלשהו להעביר או לא להעביר, נוהג כזה לא מעוגן היום בשום חוק שעוסק בחקירה, בביקורת או בבירור תלונה. לכן לטעמנו אין שום הצדקה שתחול חובה להעביר תגובת שופט למתלונן דווקא כשמדובר בשופטים. בשום הקשר אחר אין חובה חוקית כזאת, בשום מקום. אין חובה דוגמת זו בשום חוק אחר שעוסק בביקורת או בבירור תלונות.
<היו"ר דוד רותם:>
ד"ר זמיר, את יודעת מה הבעיה? כשאני יודע שהתגובה שלי חסויה ואף אחד לא יודע עליה, אני יכול לכתוב מה שאני רוצה. מגישים נגדי תלונה. מה התגובה האוטומטית שלי? – המתלונן מטורף, חולה נפש, אידיוט, צריך לאשפז אותו. המתלונן לא ידע מזה בכלל. אין עלי איזו חובה לכתוב דברים רציניים.
<רונית זמיר:>
אדוני, יש לי על זה שתי תשובות. ראשית, במסגרת ההחלטה ממילא יופיעו עיקרי התגובה. זה לא שזה מוסתר ממנו. שנית, מהניסיון שלי לא קיבלנו עדיין תגובה כזאת שהשופט אומר על המתלונן שהוא חולה נפש ומשוגע ומטומטם. אני מסופקת אם גם כשתוטל עלינו חובה להעביר את התמצית, אם זה ייכלל בתמצית. השופט אומר עליך שאתה חולה נפש ומטומטם, אני לא יודעת אם אני אכתוב דבר כזה. זה לא ענייני.

<היו"ר דוד רותם:>
תכתבי שהשופט לא הגיב לעצם העניין, אלא תקף אותו אישית. 
<רונית זמיר:>
אם הוא לא מגיב לעצם העניין, אנחנו שולחים לו בקשה להשלמת תגובתו – לא התייחסת לנקודות האלה והאלה.

<בת-שבע שרמן-שני:>
אם הוא באמת חולה נפש ויש לו מחשבות שווא, ולפעמים הוא טוען את זה כתגובה. למה שזה לא יעבור למתלונן שהוא יוכל להגיב?
<רונית זמיר:>
לפעמים קורה שיש מישהו שהוא חולה נפש והוא גם חסוי עם אפוטרופוס באמת, לא מישהו שסתם מכנים אותו "חולה נפש", והשופט אומר שהאיש הזה חסוי, יש לו אפוטרופוס כי הוא סובל ממחלת נפש כזאת וכזאת. אפילו אז, אנחנו לא כותבים את זה בהחלטה מפאת כבודו של המתלונן. 
<בת-שבע שרמן-שני:>
זו תמצית שמועברת למתלונן.

<רונית זמיר:>
אנחנו גם לא רוצים לפגוע במתלונן ולחשוף בפני כל מיני גורמים מכותבים שהמתלונן הזה סובל ממחלת נפש. אנחנו באמת לא רוצים לפגוע בו, גם אם זו אמירה של השופט לגופו של עניין.

<בת-שבע שרמן-שני:>
עכשיו השתכנעתי שכן צריך את הסעיף. אם הוא חולה נפש, והשופט מגיב שהאדם הזה חולה נפש והוא מתלונן תלונת שווא, אתם מקבלים את זה ואתם אומרים: אין לנו מה להעביר את זה אליו אם אלה המלים. אם הוא באמת חולה נפש, אבל הוא לא מתלונן תלונת שווא, ויש פה משהו מעבר לזה, יכול להיות שאם זה יגיע אליו, הוא יוכל להגיב.

<אילן רויטר:>
הוא יגיב לשאלה אם הוא חולה נפש או לא? לא הבנתי.

<בת-שבע שרמן-שני:>
האפוטרופוס שלו יגיד: נכון שהוא חולה נפש, אבל - - -

<מיכל רובינשטיין:>
זה בדיוק העניין, את זה צריך למנוע.

<יחזקאל סיבק:>
זאת לא תהיה התמצית. התמצית תהיה: אין ממש בתלונה.

<בת-שבע שרמן-שני:>
לעניין "הדבר אינו מנוגד לכל דין". אם הסעיף הזה מוסר, למה "אינו מנוגד לכל דין" מופיע בסעיף הזה ולא מופיע בסעיף הקודם? למה רק בירור העניין מופיע בסעיף הקודם?

<היו"ר דוד רותם:>
אם זה נדרש לצורך בירור התלונה זה לא יכול להיות מנוגד לכל דין.
<רות גורדין:>
לא. "אינו מנוגד לכל דין" נכנס כדי שלא יועברו דברים שהם בדלתיים סגורות, או שקשורים לקטינים, או חסויים ודברים כאלה.
<בת-שבע שרמן-שני:>
נניח שהם נדרשים לבירור העניין.
<רות גורדין:>
יכול להיות שגם שם צריך להוסיף את זה.

אנחנו עוברים לסעיף 20(ב). ההצעה היתה ש"לצורך הבירור, רשאי הנציב לקבל מכל אדם או גוף - - - כל ידיעה או מסמך העשויים, לדעת הנציב, לסייע בבירור התלונה, לרבות דברים שנמסרו במסגרת הליך בבית המשפט הדן בדלתיים סגורות לפי סעיף 68(ב)." – אנחנו הצענו להוסיף את סעיפים 68(ג) ו-(ה) לחוק בתי המשפט, כי לא ראינו את ההבחנה המוצדקת.
<אילן רויטר:>
אתם צודקים לחלוטין.

<מיכל רובינשטיין:>
מה זה?

<אילן רויטר:>
ענייני משפחה. כל המקומות שבהם סוגרים את הדלתות.
<רות גורדין:>
סעיף 68(ב) הוא הסעיף הכי ארוך בסעיף 68 שאומר מתי רשאי בית המשפט לדון בדלתיים סגורות. סעיפים (ג) ו-(ה) מוסיפים: סעיף קטן (ג) בקשות לצווי ביניים, צווים זמניים והחלטות ביניים אחרות שרשאי בית משפט בדלתיים סגורות; סעיף קטן (ה) – על אף הוראות 68(א), ענייני משפחה, חוק השמות, חוק קביעת גיל, מעמד של קטין – בית משפט לנוער. זה אותו רציונל, לכן הוספנו אותו.
אנחנו עוברים לסעיף 22. יש פה תיקונים טכניים שנובעים מההגדרות של החלטה ותלונה. ואנחנו מבקשים לתקן דבר נוסף שיחייב את הנציב לפרט את תמצית ממצאיו בהחלטה ולהוריד את האפשרות של "רשאי הנציב לפרט את תמצית ממצאיו". באופן דומה אנחנו מציעים גם בסעיפים הקטנים הבאים, אני תיכף אפרט אותם.
<אילן רויטר:>
אנחנו רוצים להותיר את ה"רשאי". למשל, יש סמכות בחוק, אם חלילה עולה חשש למשהו פלילי, להעביר את זה לידיעת היועץ. יכול להיות שכדי לא לשבש את החקירה הנציב אינו רוצה לכתוב בהחלטתו שהוא גם המליץ להעביר את זה ליועץ. לכן אני חושב שצריך להשאיר "רשאי לפרט". 

<רות גורדין:>
באיזה סעיף קטן?

<אילן רויטר:>
בכל הסעיף הזה. שינית בכל הסעיפים, הפכת את "רשאי" לחובה – "יפרט". ואני אומר שיש מקרים שבהם צריך שהוא לא יפרט, והבאתי דוגמה אחת, למשל שהוא החליט להעביר לידיעת היועץ כדי שהוא יפתח בחקירה. לא צריך הנילון, בכל הכבוד, לדעת שעומדים לפתוח בחקירה. לכן צריך להשאיר את שיקול הדעת לנציב באופן שהוא יהיה רשאי ולא להפוך את זה לחובה.
<ברק לייזר:>
אתה מתייחס ל"יציג ממצאיו"?

<אילן רויטר:>
כאן מחייבים אותנו לפרט. אנחנו צריכים לפרט.
<רונית זמיר:>
מה רע בנוסח הזה? למה לשנות אותו? למה לפגוע בשיקול דעת הנציב?

<אילן רויטר:>
לא צריך להפוך את זה לחייב. למה לפגוע בשיקול הדעת? מה זה משרת? זה יכול לפגוע באינטרסים אחרים. עד היום חיינו עם הסעיף הזה, הנציב פירט את ממצאיו, למעט במקרים שבאמת לא היה צריך ולא פירטנו בגלל סיבות אחרות. אם תמיד יאכפו עלינו לפרט את זה, זה פוגע באינטרס הציבור.
<מיכל רובינשטיין:>
יחייב את הנציב.

<רחל ברקאי:>
זה היה הסיכום בישיבה הקודמת. דיברנו על "רשאי".
<רונית זמיר:>
לא כותבים על שופט שהוא חייב לפרט את ממצאיו בפסק דין.

<רות גורדין:>
על הנימוקים, לא על הסעיף הזה.

<אילן רויטר:>
אני חושב ש"רשאי" זה יותר מוצלח.

<רות גורדין:>
אני אומר לך בדיוק למה הוספנו "רשאי", כיוון שבסעיף 22(ו) הובהר שההחלטות של הנציב יפורסמו. לא רצינו להשאיר החלטות שהן מאוד רזות.

<אילן רויטר:>
אני מבין שתיכף נדבר גם על זה, אז אולי נותיר את זה לרגע, עד שנגיע לשם. ללא קשר לזה, החובה להעביר איננה טובה.

<רות גורדין:>
בגלל שפירשתם את זה בסעיפים קודמים כחובה לתמצת הכול, אפשר במקום "תמציתה" לכתוב "את עיקריה", ואז אתה יכול להבחין בין עיקר לטפל, ובלבד שהעיקרים כן יהיו.
<אילן רויטר:>
צריך לסמוך על הנציב. לא צריך להגביל את שיקול דעתו, לא לומר לו ברחל בתך הקטנה "אתה חייב". אני חושב שצריך להותיר את הסעיף כפי שהוא היום. אני לא מבין למה צריך לסמוך פחות על הנציב כשמגיעים לכאן. זה ההארד קור של העבודה, זה שיקול הדעת שלו, וכאן פתאום אומרים לו: לא, אדוני, אנחנו נגיד לך איך לפעול. תסמכו על הנציב, יש נציב בתוקף חוק, באמת שופט בדימוס של בית המשפט העליון, תנו לו את הקרדיט שהוא יודע מה צריך לעשות.
<אלעזר שטרן:>
בדיוק כמו שבית משפט חייב לפרט את ההחלטות שלו, אין שום סיבה שהנציב - - -
<אילן רויטר:>
לא, אין הוראה כזאת.

<רות גורדין:>
בוודאי יש הוראה. פסק הדין חייב לכלול הנמקה. אנחנו לא מכירים את ההוראה הזאת? פסק דין צריך להיות מנומק, אחרת אי-אפשר לערער עליו.
<אלעזר שטרן:>
למה בבית משפט אתה מחייב אותו לנמק ולפרט? 

<רונית זמיר:>
אין החלטות בבקשות רשות ערעור שהבקשה נדחית?

<אילן רויטר:>
למשל בבר"ע אני לא חייב לנמק – לא מצאתי מקום ליתן בקשת רשות ערעור.
<רות גורדין:>
נכון. זו החלטה להבדיל - - -

<אילן רויטר:>
גם החלטה של בג"ץ אישרה את זה.

<רונית זמיר:>
לפעמים כתוב "כמבוקש" בלי נימוק. גם שופט נותן החלטות לפעמים "כמבוקש", או "הבקשה נדחית". לא תמיד הוא כותב: כמבוקש כי אני מקבל את הטענה הזאת והזאת. לא צריך להגביל את הנציב. זה נכון שהפרקטיקה היא לנמק ולתת את תמצית הממצאים, אבל יכולים להיות מקרים, ואנחנו לא סבורים שצריך לפגוע בשיקול הדעת של הנציב בעניין הזה, שהוא ירצה לכתוב "התלונה הזאת נדחית". יש שם ערימות והגיגים ואין מקום להיכנס לכל טענה וטענה. התלונה נדחית.
<רחל ברקאי:>
כאן מדובר על תלונה מוצדקת.
<היו"ר דוד רותם:>
סליחה.

<רחל ברקאי:>
היא טועה.

<היו"ר דוד רותם:>
יכול להיות שהיא טועה. היא תגמור לטעות, ואז - - -

<רונית זמיר:>
כתבו את זה בכל הסעיפים, גם בתלונה מוצדקת, גם בנדחית, גם בבירור עצמו.
<אילן רויטר:>
הם כופים עלינו בכל מקום.

<רונית זמיר:>
גם הדוגמה שאילן רויטר הביא וגם הדוגמה הנוכחית. זה לא שאנחנו מבקשים שתיחסך מאתנו עבודה, כל החלטה שלנו מנומקת בפרוטרוט, אבל רוצים להותיר את הפתח הזה שבמקרים המתאימים יהיה רשאי לפרט את תמצית הממצאים ולא חייב לעשות את זה.

<היו"ר דוד רותם:>
לכן בהחלטות על האזנות סתר כתוב "אתה מבוקש". על זה צריך להגיש לכם את התלונות, ואת זה אתם צריכים לבדוק. 
<רות גורדין:>
על עצמם הם לא יבדקו.

<היו"ר דוד רותם:>
בבקשה.

<רחל ברקאי:>
אני חושבת בזהירות רבה, אבל נדמה לי שהדרישה כאן לחובת הנמקה היא כאשר התלונה נמצאה מוצדקת. דווקא כאן השופטים הנילונים מבקשים לדעת בדיוק מה עמד לנגד עיניו של הנציב בקבלת ההחלטה, ואנחנו גם יודעים שבבקשות מאוחרות יותר של עיון חוזר חזרה לנציב הנציב משנה את דעתו. דווקא אני מסכימה עם חובת ההנמקה כאשר הנציב מבקש לקבל את התלונה ולמצוא אותה מוצדקת. נדמה לי שסעיף קטן (ב1) נותן את התשובה המאוזנת, כאשר התלונה לא מוצדקת וכו', ואז הוא יכול לדחות אותה על הסף או באיזה החלטה תמציתית.
<רות גורדין:>
בדיוק ככפי שאומרת כבוד השופט ברקאי בסעיף 22(א), אם התלונה מוצדקת, השופט רוצה לדעת מה הנימוקים, ויש טעם לפרט.

<אילן רויטר:>
מה עם סעיף קטן (ג)?

<רות גורדין:>
גם אם הנילון נמצא כלא צודק, גם אז יש זכות, על אף שאיגוד המתלוננים לא נמצא כאן, גם למתלוננים יש אינטרס.
<אילן רויטר:>
מה עם הדוגמה שלי שמעבירים למשטרה? 
<רות גורדין:>
אמרנו "עיקריה".

<אילן רויטר:>
סליחה. הנציב מצא את התלונה מוצדקת, ומלבד זאת עולה שם עניין פלילי, והוא מצא שיש מקום, כפי הסמכות שלו בחוק, להעביר ליועץ. אני רוצה שתותירו את שיקול הדעת שהוא לא יפרט את הדבר הזה. אם אתם אומרים שהוא יפרט, הוא חייב גם לפרט את העניין הזה. עלה היבט כזה, ואני מעביר ליועץ המשפטי. זה דבר שלא צריך להעביר, זה צריך לעבור ליועץ המשפטי בלי פרסום.

<רות גורדין:>
הוא יכול לפרט הכול או חלק או את עיקרי הדברים אם נגיע למסקנה שזה עדיף מתמצית.
<בת-שבע שרמן-שני:>
יש בעיה מהותית יותר, והבנתי שזה היה שינוי לשוני שכתוב "יודיע על החלטתו" ולא "בצירוף החלטתו" - - -

<רות גורדין:>
איפה את?

<בת-שבע שרמן-שני:>
ברישה של סעיף 22(א). "מצא הנציב שהתלונה היתה מוצדקת יודיע על החלטתו למתלונן." אפשר יהיה להבין, אולי זו היתה הכוונה ואולי לא, שהוא רק מודיע על ההחלטה, אבל הוא לא מוסר את ההחלטה המפורטת. הוא יאמר למתלונן: אתה צודק, אבל את ההחלטה עצמה הוא לא מעביר לו. אם לא כתוב "בצירוף החלטתו", אם שיניתם את הנוסח, שיהיה כתוב "ימסור את החלטתו למתלונן, לשופט הנילון", למי שמנוי, לא רק שיודיע על החלטתו.
<מיכל רובינשטיין:>
זו הכוונה.

<בת-שבע שרמן-שני:>
שיניתם את הנוסח. היה יודיע וימסור את החלטתו. זה היה הנוסח המקורי.
<אילן רויטר:>
בצירוף.

<בת-שבע שרמן-שני:>
כאילו יש הודעה והחלטה. ברגע שאנחנו מודיעים את ההודעה פלוס ההחלטה ומשאירים רק הודעה, זה נשמע כאילו הוא לא מעביר את ההחלטה. האם זו היתה הכוונה, שהוא לא מעביר את ההחלטה גם אם התלונה מוצדקת?
<רות גורדין:>
לכן רציתי שהוא יעביר הודעה מפורטת. לכן לחייב את הפירוט.
<בת-שבע שרמן-שני:>
צריך שיהיה כתוב – כתוב "בהחלטה" ולא כתוב "את החלטתו" – אז ימסור את החלטתו.

<מיכל רובינשטיין:>
הכוונה היא שהוא מעביר את החלטתו.

<אילן רויטר:>
אנחנו לא נותנים הודעה בנפרד והחלטה בנפרד.

<רות גורדין:>
למה הורדתם את "בצירוף"?

<אילן רויטר:>
כדי שתהיה האחדה בחוק, כי החוק אחר-כך מדבר על החלטה וממצאי הבירור. לטעמנו במקור ההבחנה הזאת בין הודעה להחלטה היא לא הבחנה מוצלחת. יש לנו מסמך אחד שאנחנו נותנים והוא נקרא "החלטה", כך גם בכותרת שלו. אנחנו לא נותנים הודעה והחלטה.

<רות גורדין:>
לאחר התיקון תוכלו להוציא שני מסמכים, ואת זה מבקשת עורכת-הדין שרמן שני למנוע.

<אילן רויטר:>
להיפך, מחקנו "הודעה".  כרגע כתוב "החלטה". זה הנוסח שאת העברת. ה"הודעה" נמחקה. אחרי התיקון לא יהיו שני מסמכים.

<בת-שבע שרמן-שני:>
השתמשתם עדיין במלה "יודיע", אז תכתבו "ימסור".
<אילן רויטר:>
תראי בטובך מה כתוב כאן. "יודיע על החלטתו", כתוב. זה מה שאנחנו רוצים.
<היו"ר דוד רותם:>
מה זה "החלטתו"?

<אילן רויטר:>
אדוני, אנחנו נותנים מסמך שנקרא "החלטה".

<היו"ר דוד רותם:>
לא זה מה שכתוב בסעיף. כתוב "מצא הנציב שהתלונה היתה מוצדקת יודיע על החלטתו למתלונן, לשופט הנילון - - - ." זאת אומרת, מה שהוא יודיע, שהתלונה נמצאה מוצדקת, נקודה. למה כל ההחלטה לא תהיה אצלו?

<אילן רויטר:>
כתוב בהמשך, אדוני, "בהחלטה כאמור", וכו' וכו'.

<היו"ר דוד רותם:>
"בהחלטה כאמור" מה?
<אילן רויטר:>
יפרט או רשאי לפרט. זה הרי מה שאנחנו דנים בו עכשיו.

<היו"ר דוד רותם:>
הוא לא צריך למסור לי את ההחלטה.
<רונית זמיר:>
נשאיר "בצירוף החלטתו".

<בת-שבע שרמן-שני:>
ימסור - - -

<פרץ סגל:>
ימסור את החלטתו.

<אילן רויטר:>
פרקטית אנחנו לא מפיקים שני מסמכים. אנחנו כותבים החלטה בתלונה.
<מיכל רובינשטיין:>
כשאת פונה נגד שופט הוא לא יקבל את ההחלטה מהנציב?
<רות גורדין:>
כך משתמע מהתיקון המבוקש, ולכן נשאיר את זה בנוסח הקודם.

<מיכל רובינשטיין:>
זה לא מתקבל.

<אילן רויטר:>
השופט ודאי יקבל.

<היו"ר דוד רותם:>
נתת דוגמאות  - - -
<אילן רויטר:>
בכפוף לחריגים שהצבעתי עליהם, אבל אני משיב באופן כללי. אומרים: האם יעלה על הדעת שהוא לא יקבל? התשובה היא: לא, לא יעלה על הדעת, הוא יקבל. אבל יש מקרים שיש חריגים, הכול לפי נסיבותיו.

<היו"ר דוד רותם:>
הכול עולה על הדעת.

<בת-שבע שרמן-שני:>
נדבר עכשיו על שני מסמכים. תהיה החלטה מלאה, ויכול להיות שתהיה החלטה חלקית שתועבר למתלונן.

<אילן רויטר:>
לא. יש מסמך החלטה אחד. במכתב ליועץ המשפטי אני אומר: אני מעביר לך וכו'. אני לא מפיק שני מסמכים.
<יחזקאל סיבק:>
לא הבנתי. בעולם שאנחנו רגילים אליו יש למשל פסק דין שבו מנתחים את הטענות, הממצאים, דרך הבדיקה וההחלטה. ויש לנו דבר שנקרא "פסיקתא", שזה עיקר פסק הדין - -
<מיכל רובינשטיין:>
תמצית.

<יחזקאל סיבק:>
- - תמצית פסק הדין, החלק האופרטיבי – דחיתי, קיבלתי. משהו מהסוג הזה. על מה אנחנו מדברים פה כרגע? מצד אחד אמרו: חלק אנחנו לא רוצים להעביר. מצד שני אמרו: אנחנו רוצים שמישהו אחד יקבל הכול. אין פה ספק שהמונחים שמשתמשים בהם פה כל אחד משתמש בהם במובן אחר. דבר ראשון צריך לעשות בדיקה במונחים.
<אילן רויטר:>
לכן רצינו שתהיה האחדה, שיהיה כתוב "החלטה". רצינו למנוע את הכפל שיש גם הודעה וגם החלטה.
<יחזקאל סיבק:>
אתה לא רצית שההחלטה תעבור, אמרת לפני דקה.

<אילן רויטר:>
הבעיה היא שהורידו לי את הרשאי וחייבו אותי, מפה נובע הקושי.
<רות גורדין:>
כיוון שהורדת "בצירוף החלטתו".
<היו"ר דוד רותם:>
ודאי שאתה חייב לנמק. אני לא מבין. נניח, אתה ממליץ להעביר אותי מתפקידי.
<אילן רויטר:>
ודאי שבמקרה הזה אני אנמק, אדוני.

<היו"ר דוד רותם:>
בוודאי? מכוח מה? דווקא במקרה הזה תחליט שאתה לא רוצה לנמק. למה? כי אתה רק רשאי. תגיד שהחלטת שאתה לא מנמק.
<אילן רויטר:>
המלצתי תהיה שווה אולי כקליפת השום כי לא נימקתי, אבל זה ממקום אחר.

<היו"ר דוד רותם:>
זה לא משנה. החלטתך, יכול להיות שהיא שווה כקליפת השום, אבל  כשהנציב יאמר - -
<אילן רויטר:>
או אם אני לא אנמק אותה.

<היו"ר דוד רותם:>
- - ראוי להעביר שופט מתפקידו זה מספיק כבד.
<רות גורדין:>
נסכים על העיקרון שההחלטה צריכה להיות מועברת, ונראה איך לנסח את זה בשלב הבא.

אנחנו בסעיף 22(ב1).
<רונית זמיר:>
אותו רעיון.

<רות גורדין:>
אנחנו נעבור הלאה. סעיף 22(ו). בהתאם להחלטת הוועדה ובהתאם לחוות הדעת ולהסכמות שהושגו "הוראות סעיף 13 לא יחולו על החלטה של הנציב". המשמעות היא שההחלטה, בניגוד לסעיף 13 שמדבר על כך שאת כל ההליך יראו כדיון בדלתיים סגורות – הרי שההחלטה עצמה תוכל להיות מפורסמת והיא לא תיכנס לסעיף 13.

<יחזקאל סיבק:>
יש פה "קטש", כי עכשיו השאלה היא, שוב, למה את קוראת החלטה. אם את קוראת החלטה שהוא מנתח את כל מה שהיה באמצע, כולל דרך הבדיקה שלו, פתחת את כל סעיף 13 בדלת האחורית.
<רות גורדין:>
הכוונה שלי היתה רק לא להפריע להליך.

<יחזקאל סיבק:>
אם את מתכוונת להודעה, בסדר. אם את מתכוונת לתמצית דרך הבדיקה, תמצית ההחלטה, גם זה בסדר. את צריכה להבין שאת פותחת פה דלת אחורית לסעיף 13.

<רות גורדין:>
בדיונים הקודמים אמרנו רק פרק הזמן מהגשת התלונה ועד תום הבירור, שהוא שצריך להיות בדלתיים סגורות, וזה כדי לא להפריע לנציב.

<יחזקאל סיבק:>
אם הממצא היה, בדקתי מול אנשים שמכירים את המתלונן, הבן-אדם פסיכופט מושלם, וזה כתוב בהחלטה, זה מתפרסם עכשיו בעיתון.
<רות גורדין:>
חזקה עליהם שהם לא יכתבו כך, כי הם אינטליגנטיים.
<היו"ר דוד רותם:>
הנציב ידע לא לכתוב את זה כך.
<יחזקאל סיבק:>
ממש לא.

<מיכל רובינשטיין:>
אנחנו חוזרים לעניין של פרסום ממצאי התלונה. אני רוצה לחזור קצת אחורנית לחקיקת החוק המקורי. היתה בכך כוונה מסוימת שבאמת יתבררו תלונות נגד שופטים. אבל אנחנו מדברים בציבור מאוד-מאוד מסוים, אנחנו לא רשות ציבורית, אנחנו שופטים, אנחנו לא נבחרים, אנחנו ממונים. אני חושבת שעצמאות הרשות השופטת חייבת לעמוד כנר לרגלינו. מרגע שממצאי התלונה יתפרסמו, הם יפורסמו מדי יום בעיתונות, וזה יכלול את כל הפרטים: את התלונה, את הממצאים וכו', ואנחנו נמצא את עצמנו יום-יום בתקשורת, דבר שפוגע בעצמאות הרשות השופטת, המתדיינים, פוגע באמון הציבור ברשות השופטת. זה גם עשוי לגרום למניפולציות, כמו שהזכרתי, זה גם לא יאפשר זרימת מידע חיוני - - -
<רות גורדין:>
מאיפה ולאן? זה רק לאחר תום הבירור, לכן אני שואלת.
<מיכל רובינשטיין:>
זה עשוי להרתיע.
<אורי מקלב:>
במקרה שהתלונה נמצאת צודקת?

<מיכל רובינשטיין:>
גם במקרה שהיא צודקת וגם במקרה שהיא לא צודקת.
<אורי מקלב:>
נניח שהיא צודקת, אולי הפרסום הוא טוב.

<מיכל רובינשטיין:>
אני אחזור על העיקר – עצמאות הרשות השופטת. בסופו של דבר יש הרבה מאוד תלונות, חלקן נמצאו מוצדקות, שהן תלונות של זוטי דברים, תלונות שהן לא ענייניות, והתקשורת תהיה מעוניינת, המתלונן יהיה מעוניין לפרסם את זה, ולכן נמצא את עצמנו יום-יום בתקשורת, דבר שעשוי לפגוע בעצמאות שלנו. זה הדבר הגובר על כל האחרים.
<רות גורדין:>
בתלונות מוצדקות - - -
<מיכל רובינשטיין:>
לא ירצו להופיע בפנינו. השופטת רובינשטיין – יש נגדה הרבה מאוד תלונות, אנחנו לא נופיע בפני השופטת רובינשטיין.
<בת-שבע שרמן-שני:>
את מדברת על הרבה תלונות מוצדקות?

<מיכל רובינשטיין:>
תלונות מוצדקות, אבל תלוי מה זה נקרא תלונות מוצדקות. מרגע שהכול יהיה פתוח, הכול יהיה בתקשורת, הכול יהיה בעיתונות.
<בת-שבע שרמן-שני:>
אם זה מוצדק, אנחנו רוצים להראות שמחננו טהור.

<מיכל רובינשטיין:>
תלוי מה יהיה תוכן - - -
<אורי מקלב:>
אלה הרי לא תלונות על יושר של השופט - - -

<מיכל רובינשטיין:>
נניח, השופט עיכב פסק דין לתקופה ממושכת.
<אורי מקלב:>
זה לא תלונות שמתבררות אצל הנציב.

<מיכל רובינשטיין:>
ודאי שזה מתברר אצל הנציב.
<אילן רויטר:>
רוב רובן של התלונות זה על התמשכות.

<אורי מקלב:>
השופט לא התייחס ביחס כזה או אחר.

<מיכל רובינשטיין:>
לא ביחס כזה או אחר. אני אביא דוגמה. למשל תביעה על ערעור נגד בנק. 

<היו"ר דוד רותם:>
השעה 13:00, אנחנו צריכים לגמור את הישיבה כי יש לנו עוד ישיבה יותר מאוחר. נתאם ישיבה חדשה. עד אז כולם יגבשו את עמדותיהם, וזאת תהיה הישיבה האחרונה.

<אורי מקלב:>
בלי נדר.

<הישיבה ננעלה בשעה 13:00.>
